ΕΠΕΑΕΚ 1998 – 2000\nΕργαστήρι Ειδικής Αγωγής\nΟ τόμος που σας παρουσιάζουμε είναι προϊόν του Έργου με τίτλο "Αναβάθμιση του Προγράμματος του Ειδικού Σχολείου του Νέου Ηρακλείου με μεθόδους εκπαίδευσης στην αυτόνομη διαβίωση και στις προεπαγγελματικές δεξιότητες." Το έργο πραγματοποιήθηκε στο πλαίσιο του Επιχειρησιακού Προγράμματος Εκπαίδευσης και Αρχικής Επαγγελματικής Κατάρτισης (ΕΠΕΑΕΚ), Υποπρόγραμμα 1: Γενική και Τεχνική Εκπαίδευση, Μέτρο: Εκπαίδευση Ειδικών Κατηγοριών από το Εργαστήρι Ειδικής Αγωγής "ΜΑΡΓΑΡΙΤΑ" και το Ειδικό Σχολείο Ν. Ηρακλείου από τον Σεπτέμβριο του 1998 έως τον Μάρτιο του 2000.\nΈνας από τους στόχους τους προγράμματος ήταν να δημιουργηθούν εγχειρίδια διδασκαλίας που θα μπορούν να χρησιμοποιηθούν από δασκάλους της Ειδικής Αγωγής ως βοηθήματα για την δημιουργία τμημάτων προκατάρτισης στα ειδικά σχολεία.\nΓια αυτόν το σκοπό επιλέξαμε να καταγράψουμε τις κυριότερες ενότητες του προγράμματος του Εργαστηρίου Ειδικής Αγωγής "ΜΑΡΓΑΡΙΤΑ". Το πρόγραμμα αυτό έχει διαμορφωθεί μέσα από την συλλογική εμπειρία του Κέντρου, από την ίδρυσή του το 1979 μέχρι σήμερα.\nΗ επιλογή των ενοτήτων έγινε με κριτήρια τη σπουδαιότητά τους στην εκπαίδευση ατόμων με νοητική υστέρηση και τη χρησιμότητά τους στο στήσιμο ενός Προεπαγγελματικού Τμήματος στο πλαίσιο του Ειδικού Σχολείου, αφορούν δε αφ' ενός σε τομείς που είναι χρήσιμοι για την διδασκαλία προεπαγγελματικών δεξιοτήτων, και αφ' εταίρου σε τομείς με κέντρο βάρους τις βασικές δεξιότητες ζωής. Θεωρούμε πως οι δύο αυτές περιοχές αλληλοσυμπληρώνονται, και ότι ουσιαστικά αποτελούν τις δύο πλευρές του ίδιου νομίσματος.\nΌπως θα διαπιστώσει ο αναγνώστης από την πρώτη κιόλας σελίδα, είναι ένα πρόγραμμα που στοχεύει σε όλα τα επίπεδα στην μεγαλύτερη δυνατή αυτονομία του μαθητή με νοητική υστέρηση. Αυτοπροσδιορίζεται μέσα από την εκτίμηση των πραγματικών αναγκών ενός ενήλικου ατόμου με νοητική υστέρηση. Αναγκών που είναι αποτέλεσμα της σύγκρουσης της νοητικής μειονεξίας με τις απαιτήσεις της οργανωμένης κοινωνίας. Η προσέγγιση είναι ολιστική. Όλοι οι τομείς της ζωής αποτελούν πρόκληση, πρέπει να τους πλησιάσουμε με προσοχή για να επιλέξουμε τα στοιχεία που καλούμαστε να διδάξουμε. Να προσαρμόσουμε αυτά τα στοιχεία στις δυνατότητες των μαθητών μας. Να τους βοηθήσουμε να κατανοήσουν τις ανάγκες τους, να θελήσουν να αναλάβουν την ευθύνη για την ενηλικίωσή τους. Να βιώσουν και να δεχτούν τις δυνατότητές τους αλλά και τους περιορισμούς τους, να θελήσουν να συμβάλλουν στην λειτουργία της κοινωνίας μέσα στην οποία ζούνε.\nΒοηθώντας τον μαθητή μας να αυτονομηθεί βοηθάμε και την οικογένειά του. Αρχίζει να συμβάλλει στη ζωή της, να παίζει έναν πιο ενεργό ρόλο, να μπορεί να μείνει μόνος, να φροντίζει ο ίδιος για την καθαριότητά του, για το φαγητό του, για την κάλυψη του ελεύθερου χρόνου του.\nΜε λίγα λόγια με ένα τέτοιο πρόγραμμα στηρίζουμε τον άνθρωπο με ειδικές ανάγκες να ανακτήσει την αξιοπρέπεια που του αξίζει μέσα σε μια πολιτισμένη κοινωνία.\n1 ΠΑΡΑΤΗΡΗΣΕΙΣ ΓΙΑ ΤΗ ΜΕΘΟΔΟΛΟΓΙΑ 6\nΓΙΑΝΝΗΣ ΚΑΤΣΑΟΥΝΗΣ 6\n2 ΑνΑπτυξη ΠρακτικΩν ΔεξιοτΗτων 9\nΣΤΕΦΑΝΙΑ ΦΩΚΑ 9\n3 ΚΥΚΛΟΦΟΡΙΑΚΗ ΑΓΩΓΗ 79\nΕΛΛΗ ΜΙΧΑΛΟΥΤΣΟΥ 80\n4 ΣΧΟΛΙΚΟ ΠΕΡΙΠΤΕΡΟ 325\nΜΑΡΓΑΡΙΤΑ ΜΙΧΕΛΗ 326\n5 ΜΑΓΕΙΡΙΚΗ 564\nΣΤΕΦΑΝΙΑ ΦΩΚΑ 565\n6 ΟΜΑΔΙΚΗ ΣΥΖΗΤΗΣΗ, ΣΥΝΕΛΕΥΣΗ, ΧΡΗΣΗ ΤΗΛΕΦΩΝΟΥ 1174\nΔΩΡΑ ΔΕΔΕΣΚΗ 1175\n7 ΜΑΘΗΤΙΚΟ ΠΕΡΙΟΔΙΚΟ 1508\nΓΙΑΝΝΗΣ ΜΠΙΣΤΑΣ 1509\n8 ΣΩΜΑΤΟΓΝΩΣΙΑ, ΥΓΙΕΙΝΗ, ΑΥΤΟΓΝΩΣΙΑ 1626\nΝΤΙΝΑ ΤΖΙΜΟΓΙΑΝΝΗ 1627\n9 ΕΝΝΟΙΑ ΤΗΣ ΕΡΓΑΣΙΑΣ ΚΑΙ ΕΡΓΑΣΙΑΚΕΣ ΣΥΝΗΘΕΙΕΣ 1825\nΓΙΑΝΝΗΣ ΜΠΙΣΤΑΣ 1826\n10 ΚΗΠΟΥΡΙΚΗ 1929\nΕΛΛΗ ΜΙΧΑΛΟΥΤΣΟΥ 1930\n11 ΕΡΓΑΣΤΗΡΙ ΠΛΥΝΤΗΡΙΟΥ ΣΙΔΕΡΩΤΗΡΙΟΥ 2140\nΝΤΙΝΑ ΤΖΙΜΟΓΙΑΝΝΗ 2141\n12 εργασΙες γραφειακΗς στΗριξης 2282\nΓΙΑΝΝΗΣ ΜΠΙΣΤΑΣ 2283\n1 ΠΑΡΑΤΗΡΗΣΕΙΣ ΓΙΑ ΤΗ ΜΕΘΟΔΟΛΟΓΙΑ\nΙ. ΑΥΤΟΝΟΜΙΑ: Ο ΚΕΝΤΡΙΚΟΣ ΣΤΟΧΟΣ\nΑνάλυση αναγκών ζωής – Το πραγματικό περιβάλλον που θα ζήσει ο μαθητής στο μέλλον – Επιλογή της διδακτέας ύλης – Το εκπαιδευτικό και επαγγελματικό μέλλον του ΑΜΕΑ και η συνάρτησή του με το πρόγραμμα του προεπαγγελματικού τμήματος.\nΟ αναγνώστης ξεφυλλίζοντας τα εγχειρίδια που ακολουθούν, θα συναντά συνέχεια την λέξη "αυτονομία". Είναι η λέξη-κλειδί του προγράμματος, ένας όρος που περικλείει μέσα του όλη τη φιλοσοφία της εκπαιδευτικής μας δουλειάς και που αποτελεί συγχρόνως και τον κύριο στόχο της.\nΗ αδυναμία του ανθρώπου με ειδικές ανάγκες να αντεπεξέλθει επαρκώς στις απαιτήσεις της καθημερινής ζωής, αλλά και να ανταποκριθεί στις βασικές υποχρεώσεις του ως πολίτης, τον υποχρεώνουν να μείνει καθηλωμένος για όλη του τη ζωή στο ρόλο του ανήλικου, στο ρόλο του παιδιού. Οι επιπτώσεις αυτής της κατάστασης δεν χρειάζονται περαιτέρω ερμηνεία. Επηρεάζουν ριζικά τη ζωή του ίδιου του ατόμου αλλά και της οικογένειάς του.\nΑν η ανθρώπινη κατάσταση του ατόμου με μειονεξία ορίζεται κυρίως ως εξάρτηση από τους άλλους, τότε και η Ειδική Αγωγή ορίζεται ως προσπάθεια μείωσης αυτής της εξάρτησης.\nΦυσικά η κατάκτηση της πλήρους ή της περιορισμένης αυτονομίας μέσα από την Ειδική Αγωγή δεν θα είναι εφικτή, αν η κοινωνία δεν δημιουργεί θεσμούς που θα δίνουν στον άνθρωπο με ειδικές ανάγκες την δυνατότητα να ασκήσει αυτήν την αυτονομία. Έχουμε ανάγκη από θεσμούς που θα τον διευκολύνουν να ασκήσει το δικαίωμά του στη ζωή σε όλα τα επίπεδα: στις βασικές ανάγκες διαβίωσης, στην εργασία, στον ελεύθερο χρόνο.\nΣε πρακτικό επίπεδο οργάνωσης ενός προγράμματος ειδικής αγωγής ο στόχος της αυτονομίας βοηθάει να οριοθετήσουμε με ευκολία τα αντικείμενα που θα διδάξουμε. Δεν έχουμε παρά να επιστρατεύσουμε την κοινή λογική για να επιλέξουμε τους τομείς που χρειάζεται να διδάξουμε. Να παρατηρήσουμε τις διαδικασίες της καθημερινής μας ζωής, από το πρωί που ξυπνάμε μέχρι το βράδυ που πάμε για ύπνο, να σκεφτούμε με ποιες υπηρεσίες ερχόμαστε συχνότερα σε επαφή, ποιες βασικές έννοιες χρησιμοποιούμε συχνότερα, σε ποιες περιπτώσεις χρησιμοποιούμε αναγκαστικά την ανάγνωση, ποιες αριθμητικές πράξεις χρειαζόμαστε περισσότερο, ποιες συσκευές είναι αναπόσπαστο μέρος της ζωής μας κλπ, κλπ... Ο κατάλογος είναι ατέλειωτος.\nΑυτός ο τρόπος ανάλυσης θα μας οδηγήσει αυτόματα στην διαμόρφωση της διδακτέας ύλης. Η ομορφιά αυτής της προσέγγισης είναι, ότι δίνει τη δυνατότητα στον διδάσκοντα να ανακαλύψει τον κόσμο του μαθητή με ειδικές ανάγκες, παρατηρώντας τον ίδιο του τον εαυτό και να διαμορφώσει ο ίδιος δημιουργικά το πρόγραμμά του.\nΟ ίδιος τρόπος προσέγγισης ισχύει και για τη διαμόρφωση της διδακτέας ύλης στον τομέα των προεπαγγελματικών και επαγγελματικών δεξιοτήτων. Ξεκινάμε πάντα από μια ανάλυση των επαγγελματικών προοπτικών που έχει ένας μαθητής με ειδικές ανάγκες. Αυτές είναι συνάρτηση του τύπου της αναπηρίας του και των δυνατοτήτων του. Κατά πρώτον πρέπει να γνωρίζουμε ποια επαγγέλματα προσφέρονται για τον τύπο της συγκεκριμένης αναπηρίας. Αφού επιλέξουμε τους επαγγελματικούς τομείς, χρειάζεται να καταγράψουμε τις επιμέρους εργασίες που περιέχει κάθε τομέας. Το πρόγραμμά μας τέλος θα αποτελείται από μια επιλογή αυτών των εργασιών.\nΦυσικά ο βαθμός της αυτονομίας που θα φτάσει ο κάθε μεμονωμένος μαθητής είναι συνάρτηση πολλών παραγόντων. Η μορφή και ο βαθμός της αναπηρίας είναι πάλι ο πρώτος και κυριότερος παράγοντας. Σημαντικό ρόλο θα παίξουν και η στάση της οικογένειας, η δεκτικότητα της κοινωνίας, το θεσμικό πλαίσιο. Θα υπάρξουν μαθητές που θα κατακτήσουν μόνο τα βασικά και άλλοι που θα πλησιάσουν το βαθμό αυτονομίας των "φυσιολογικών". Όποιο όμως και αν είναι το αποτέλεσμα, σχετική ή απόλυτη αυτονομία, το άτομο με ειδικές ανάγκες θα έχει καταφέρει να αξιοποιήσει το μέγιστο των δυνατοτήτων του και να μειώσει μέχρι και να ελαχιστοποιήσει τον βαθμό εξάρτησης από τα άλλα μέλη της κοινωνίας.\nΙΙ. ΒΑΣΙΚΕΣ ΠΡΟΫΠΟΘΕΣΕΙΣ\nΞεκινώντας να περιγράψουμε ένα πρόγραμμα που αφορά την εκπαίδευση παιδιών με ειδικές ανάγκες στην αυτόνομη διαβίωση και στις προεπαγγελματικές δεξιότητες, και στην συγκεκριμένη περίπτωση παιδιών με νοητική υστέρηση, θεωρούμε σημαντικό να τονίσουμε εισαγωγικά ορισμένες βασικές προϋποθέσεις, απαραίτητες για την ορθή εφαρμογή του.\nΜερικές από αυτές αφορούν θέματα γνώσεων επί του αντικειμένου, άλλες αφορούν το σύστημα μέσα στο οποίο καλούμαστε να εφαρμόσουμε το πρόγραμμα και άλλες αφορούν διαστάσεις ευαισθητοποίησης σε νέους τρόπους προσέγγισης και ανάλυσης των δεδομένων. Πολλά από αυτά που θα αναφερθούν παρακάτω μπορεί να θεωρηθούν αυτονόητα, μια συστηματική όμως ανακεφαλαίωσή τους θα μας δώσει την ευκαιρία να δούμε ορισμένα πράγματα μέσα από ένα καινούργιο πρίσμα.\n1. Καλή γνώση της ιδιαιτερότητας των μαθητών με ειδικές ανάγκες. Δεν αρκεί να γνωρίζουμε επαρκώς μόνο την γνωστική-παιδαγωγική πλευρά του προβλήματος. Πρέπει να είμαστε εξοικειωμένοι με τις συναισθηματικές ανάγκες των παιδιών αυτών, με τον τρόπο που βλέπουν τον κόσμο και τον εαυτό τους, με τις ανάγκες και τα προβλήματα που αντιμετωπίζουν οι οικογένειές τους.\n2. Συνεργασία των ειδικοτήτων και αλληλοενημέρωση. Η πολυπλοκότητα των αναγκών αυτών των παιδιών αντικατοπτρίζεται στην αναγκαιότητα της συνεργασίας πολλών ειδικοτήτων στο πλαίσιο της ειδικής αγωγής. Η παιδαγωγική διάσταση συμπληρώνεται και εμπλουτίζεται από την ψυχολογική και την κοινωνική. Η ροή της πληροφόρησης από τη μια ειδικότητα στην άλλη και η σύνθεση αυτών των πληροφοριών θα μας οδηγήσει στην σωστή στήριξη του παιδιού και της οικογένειάς του.\n3. Ο ρόλος της οικογένειας και της κοινότητας και η συμβολή τους στην άσκηση στην αυτονομία είναι διαστάσεις στις οποίες πρέπει να δώσουμε ιδιαίτερη σημασία. Καμία κατάκτηση στο χώρο του σχολείου δεν θα πιάσει τόπο, αν δεν έχει τη συνέχειά της στο σπίτι και στην κοινότητα. Ο έξω κόσμος είναι το πεδίο που θα δοκιμαστούν οι κατακτήσεις του μαθητή, ο χώρος που θα δικαιωθούν και οι δικές μας προσπάθειες. Και εδώ η πληροφόρηση πρέπει να είναι αμφίδρομη. Τροφοδοτούμε την οικογένεια με πληροφορίες, παίρνοντας και εμείς αυτές που χρειαζόμαστε για να μπορέσουμε να ταυτίσουμε τους στόχους του σχολείου με αυτούς της οικογένειας. Τροφοδοτούμε την κοινότητα με πληροφορίες για να γκρεμίσουμε τις προκαταλήψεις, για να δεχτεί τους στόχους που θέτουμε εμείς στο σχολείο, για να συμβάλει μαζί μας στην εκπαίδευση των παιδιών.\nΗ παρέμβαση στο οικογενειακό και στο ευρύτερο κοινωνικό περιβάλλον πρέπει να γίνεται με τεχνικές κοινωνικής εργασίας, που εξασφαλίζουν το δικαίωμα των ανθρώπων αυτών στην προστασία της ιδιωτικής τους ζωής.\n4. Οι βασικές ακαδημαϊκές γνώσεις: ένα εργαλείο για την αυτονομία. Σε ένα πρόγραμμα άσκησης στην αυτόνομη διαβίωση και στις προεπαγγελματικές δεξιότητες οι βασικές ακαδημαϊκές γνώσεις που έχουν κατακτήσει οι μαθητές αποκτούν μια νέα δυναμική. Η ανάγνωση, η γραφή και η αριθμητική γίνονται μέσα επικοινωνίας σε πρακτικούς καθημερινούς τομείς. Η προώθηση μιας γραπτής παραγγελίας για φωτοτυπίες, η μέτρηση των φωτοτυπιών και η παράδοσή τους είναι ένα μόνο παράδειγμα πρακτικής εφαρμογής των κεκτημένων στην ανάγνωση και στην αριθμητική. Ακόμη και οι μαθητές με δυσκολίες τέτοιες, που δεν τους επέτρεψαν να κατακτήσουν επαρκώς αυτούς τους μηχανισμούς, θα έρθουν σε επαφή μαζί τους μέσα από τις απαιτήσεις της καθημερινής ζωής. Σκοπός μας πρέπει να είναι να αποκτήσουν συνοχή μεταξύ τους το μαθησιακό πρόγραμμα του Ειδικού Σχολείου με το πρόγραμμα άσκησης στις δεξιότητες ζωής και στις προεπαγγελματικές δεξιότητες.\n5. η ικανότητα αυτοπαρατήρησης του διδάσκοντος είναι πηγή γνώσης. Σε ένα πρόγραμμα, στο οποίο καλούμαστε να διδάξουμε δεξιότητες ζωής που αφορούν την αυτοεξυπηρέτηση, το φαγητό, την κυκλοφορία κ.α., τα εγχειρίδια και τα αναλυτικά προγράμματα θα είναι μεν βοηθητικά, αλλά ποτέ δεν θα επαρκούν για να φτάσουμε σωστά στο στόχο μας. Η αυτοπαρατήρηση στις καθημερινές μας δουλειές, τις οποίες κάνουμε μηχανικά επί χρόνια, θα μας αποκαλύψει τεχνικές που δεν τις φανταζόμασταν, θα μας δώσει την ευκαιρία να δοκιμάσουμε τεχνικές που μας προτείνουν, να αναλύσουμε τα στάδια μιας διαδικασίας, ακόμη και να βρούμε νέους τρόπους διδασκαλίας.\nΙΙΙ. Η ΕιδικΗ ΑγωγΗ, ΜΙΑ διαρκΗς πρακτικΗ Ασκηση\nΡεαλιστική διδασκαλία – Task analysis: Από το εύκολο στο δύσκολο, από το απλό στο σύνθετο\nΣε μια συλλογή εγχειριδίων όπως αυτή που σας παρουσιάζουμε εδώ δεν είναι φυσικά εφικτό να καλύψουμε όλο το εύρος των μεθόδων διδασκαλίας που χρησιμοποιούνται στην Ειδική Αγωγή. Εξάλλου δεν είναι αυτός ο στόχος μας. Παρόλα αυτά θα θέλαμε να τονίσουμε επιλεκτικά ορισμένες αρχές μεθοδολογίας που θεωρούμε εξαιρετικά σημαντικές. Διαβάζοντας τα κείμενα για τις διάφορες ενότητες, θα διαπιστώσετε ότι διέπουν όλες τις δραστηριότητες που χρησιμοποιούμε για να ασκήσουμε τα παιδιά με μειονεξίες.\n1. Ρεαλιστική διδασκαλία. Θεωρητική διδασκαλία και Ειδική Αγωγή είναι δύο έννοιες ασυμβίβαστες μεταξύ τους. Στους ανθρώπους με δυσκολίες στη νόηση η ικανότητα της γενίκευσης από το αφηρημένο στο συγκεκριμένο επίπεδο είναι περιορισμένη, όπως είναι περιορισμένη και η ικανότητα μεταφοράς δεξιοτήτων από ένα γνωστικό αντικείμενο σε άλλο. Αυτή η δυσκολία εντείνεται και από τις – συνήθως– ανεπαρκείς επιτεύξεις στο μηχανισμό της ανάγνωσης. Είναι λοιπόν αυτονόητο, ότι αν θέλουμε να έχει αποτέλεσμα η εκπαιδευτική μας προσπάθεια, πρέπει να χρησιμοποιούμε την διδασκαλία in vivo. Η Ειδική Αγωγή πρέπει να είναι μια διαρκής πρακτική άσκηση. Οι χώροι, το εποπτικό υλικό, τα αντικείμενα, οι κοινωνικές καταστάσεις, οι επικοινωνιακές διαδικασίες, όλα πρέπει να είναι κομμάτια της πραγματικότητας, μέσα στην οποία κινούνται οι μαθητές, ή της πραγματικότητας που θα κληθούν να αντιμετωπίσουν στο μέλλον. Αυτή η αρχή ισχύει και για την άσκηση στις δεξιότητες ζωής και για την επαγγελματική κατάρτιση.\nΜέσα από αυτό το πρίσμα, η υλικοτεχνική υποδομή που διαθέτει το σχολείο θα παίξει εξαιρετικά σημαντικό ρόλο. Οι εγκαταστάσεις στο σχολείο πρέπει να αντικατοπτρίζουν την υποδομή ενός μέσου σπιτιού αλλά και να δίνουν τη δυνατότητα να γίνεται άσκηση σε επαγγελματικές δεξιότητες. Κλασικό παράδειγμα είναι ο χώρος της κουζίνας. Για τον ίδιο λόγο χρησιμοποιείται ευρέως στην ειδική επαγγελματική κατάρτιση η τεχνική της άσκησης στον πραγματικό χώρο εργασίας (on-the-job-training).\nΑλλά και η περιβάλλουσα το σχολείο κοινότητα, με τις υπηρεσίες που προσφέρει, αποτελεί μέρος της υλικοτεχνικής υποδομής του προγράμματος! Έτσι, πρέπει να γνωρίζουμε καλά τη γειτονιά που βρίσκεται το σχολείο, τους δρόμους της, τα μαγαζιά της, το ταχυδρομείο της, τις τράπεζές της και τους χώρους ψυχαγωγίας της.\n2. Task analysis: Από το εύκολο στο δύσκολο, από το απλό στο σύνθετο. Πρόκειται για μια από τις βασικές αρχές της Ειδικής Αγωγής, που δεν χρειάζεται περαιτέρω αποσαφήνιση. Την αναφέρουμε εδώ για να τονίσουμε ακόμη μια φορά τη σημασία της προσεκτικής ανάλυσης της διαδικασίας που θέλουμε να διδάξουμε.\nΟι δεξιότητες είναι διαδικασίες. Είτε πρόκειται για το δέσιμο ενός κόμπου είτε για τη χρήση ενός μεταφορικού μέσου, η ανάλυση των διαδικασιών που απαιτούνται και η σταδιακή προσέγγιση στο στόχο θα παίξουν και στις δύο περιπτώσεις τον ίδιο σημαντικό ρόλο.\nΚαι ας μην το ξεχνάμε, η αυτοπαρατήρηση είναι ο καλύτερος δάσκαλος του δασκάλου.\n2 ΑνΑπτυξη ΠρακτικΩν ΔεξιοτΗτων\nΗ προετοιμασία των μαθητών για την ένταξη τους στο προεπαγγελματικό τμήμα θα έχει βέβαια ξεκινήσει από την αρχή της σχολικής ζωής με προγράμματα που στοχεύουν στην ανάπτυξη των λεπτών δεξιοτήτων. Στα αρχικά στάδια όμως του προεπαγγελματικού θα χρειαστεί η εφαρμογή ενός προγράμματος που επικεντρώνεται στην ανάπτυξη συγκεκριμένων πρακτικών δεξιοτήτων και στην υπέρβαση τυχόν κενών που έχουν οι μαθητές.\nΑυτό το πρόγραμμα θεωρείται θεμελιώδες για το προεπαγγελματικό τμήμα και είναι απαραίτητο για την επιτυχή παρακολούθηση του υπόλοιπου προγράμματος. Συμπεριλαμβάνει άσκηση σε λεπτές δεξιότητες, από τις πιο βασικές, αν χρειαστεί, μέχρι τις πιο σύνθετες και δύσκολες, και καλλιεργεί γενικές συνήθειες εργασίας όπως ακρίβεια, διάρκεια, ρυθμό και συνέπεια. Δίνει την ευκαιρία για την εκμάθηση κανόνων εργασίας, όπως την ανάγκη για προσοχή στα εργαλεία και υλικά, και την τήρηση κανόνων ασφαλείας.\nΗ ανάπτυξη των συνηθειών αυτών μαζί με την βελτίωση της επιδεξιότητας χρησιμεύουν και στις δραστηριότητες της καθημερινής ζωής όπου παίρνουν και νόημα, και έτσι βοηθάνε στο να χτίσουμε την βάση για την αυτονόμηση του μαθητή.\nΟι στόχοι που καλούμαστε να πετύχουμε με το πρόγραμμα ανάπτυξης πρακτικών δεξιοτήτων είναι:\n1. η καλλιέργεια επιθυμητών συνηθειών εργασίας,\n2. η ανάπτυξη λεπτών δεξιοτήτων,\n3. η απόκτηση γνώσεων για χρώματα, σχήματα και υλικά και έννοιες όπως μέγεθος, όγκος και μήκος.\nΗ επίτευξη των στόχων αποτελεί και τη βάση για τα επόμενα στάδια του προγράμματος.\nΓ. Το πρΟγραμμα – Τι διδΑσκουμε\nΟι επιλογές στο τομέα της χειροτεχνίας και κατασκευών είναι απεριόριστες και ο εκπαιδευτής θα καταρτίσει ένα πρόγραμμα ανάλογα με το χώρο και την υποδομή, το πληθυσμό, το φύλο και τις τοπικές συνήθειες, καθώς επίσης ανάλογα με τις κλίσεις του ιδίου. Έχει την ευκαιρία να φέρει τους μαθητές σε επαφή με ένα ευρύ φάσμα υλικών και δραστηριοτήτων.\nΑναφέρουμε ενδεικτικά κάποια παραδείγματα που είναι εύκολα στην εφαρμογή και δεν απαιτούν ιδιαίτερες τεχνικές γνώσεις από τον εκπαιδευτή :\n§ κολλάζ από διάφορα υλικά\n§ κατασκευές από χαρτί, χαρτόνι και διάφορα άχρηστα υλικά, με χρήση μπογιάς, κόλλας, στάμπας από φελλό, κλπ\n§ κατασκευές από χάντρες\n§ κατασκευές από μαλλί\n§ κέντημα σε καμβά\n§ ύφανση σε επιτραπέζιους αργαλειούς\nΗ τέχνη του εκπαιδευτή βρίσκεται στο να επιλέξει σωστά τις δραστηριότητες. Επιλέγει σε σχέση με τις ανάγκες του μαθητή, τις ανάγκες του συνολικού προγράμματος και τη χρονική στιγμή ή εποχή.\nΕίναι πολύ σημαντικό να δώσουμε όσο πιο πολύ νόημα μπορούμε στις δραστηριότητες, νόημα κατανοητό στους μαθητές. Έτσι ορισμένες δραστηριότητες εφαρμόζονται με συγκεκριμένες ευκαιρίες, όπως σχολικές εκδηλώσεις ή γιορτές. Επίσης δίνουμε νόημα όταν παρουσιάζουμε το στόχο της δραστηριότητας, δηλαδή το ολοκληρωμένο αντικείμενο και συζητάμε τη χρήση του. Εξηγούμε τα στάδια της δουλειάς, πώς συνδέονται μεταξύ τους και πώς οδηγούν στο αποτέλεσμα.\nΆλλες δραστηριότητες χρειάζονται διάρκεια και συνεχίζονται για μεγάλο μέρος της χρονιάς. Πολλές φορές αποτελούνται από επαναλαμβανόμενες κινήσεις (όπως στο κέντημα και στην ύφανση). Η δυνατότητα τυποποίησης των κινήσεων είναι ένα από τα κριτήρια για την επιλογή εργασιών για άτομα με νοητική υστέρηση. Αφού κατακτηθούν οι κινήσεις από τον μαθητή, τέτοιες εργασίες του δίνουν την ευκαιρία να εργάζεται μόνος του και σιγά-σιγά να προσθέτει άλλες λεπτομέρειες (βλ. παράδειγμα: κέντημα).\nΤέτοιες εργασίες είναι χρήσιμες και για τη διαμόρφωση του συνολικού προγράμματος. Από τη μια μεριά διευκολύνουν το μαθητή να μάθει να συγκεντρώνεται μόνος του, να εργάζεται για μια συγκεκριμένη προκαθορισμένη διάρκεια και να εξασκείται σε επιμονή και ανεξαρτησία. Από την άλλη, δίνει στον εκπαιδευτή τη δυνατότητα να ασχοληθεί με τη διδασκαλία καινούργιων δεξιοτήτων σε μεμονωμένους μαθητές.\nΕργασίες όπως το κέντημα και η ύφανση απαιτούν υπομονή από τους μαθητές, γιατί το αποτέλεσμα αργεί. Πιο κατάλληλο για το μαθητή που χρειάζεται γρήγορο και άμεσο αποτέλεσμα για να μαθαίνει να συγκεντρώνεται, είναι ένα αντικείμενο που ολοκληρώνεται μέσα στη διδακτική ώρα. Παράδειγμα τέτοιου τύπου είναι το κομπολόι, όπου η βασική διαδικασία τελειώνει γρήγορα, αλλά μπορεί να επαναλαμβάνεται για την παραγωγή πολλών παρόμοιων ή να εξελιχθεί σε πιο δύσκολο (εναλλαγή χρώματος χάντρας, άλλου μικρότερου μεγέθους ή σύνθετο σχέδιο).\nΣημαντική είναι πάντοτε η κινητοποίηση που δημιουργείται από το άμεσο αποτέλεσμα. Επίσης σημαντική είναι η επιβράβευση και η έκθεση του προϊόντος της προσπάθειας με τον καλύτερο δυνατό τρόπο, είτε αυτό είναι με την ανάρτηση στο τοίχο της τάξης, είτε με την προσωπική εμπλοκή του μαθητή στη διαδικασία της ολοκλήρωσης. Το αντικείμενο πρέπει να ολοκληρωθεί και να δοθεί για τη χρήση για την οποία προορίζεται.\nΓια μαθητές που δύσκολα κινητοποιούνται με δραστηριότητες τύπου χειροτεχνίας δεν πρέπει να ξεχνάμε την μαγική έλξη που ασκούν τα μηχανήματα. Με αυτό το σκεπτικό η σύνδεση με άλλους τομείς του προεπαγγελματικού τμήματος μπορεί να γίνει μέσω της χρήσης του εξοπλισμού για την κατασκευή άλλων αντικειμένων.\nΈτσι π.χ. μπορούμε να χρησιμοποιήσουμε το μηχάνημα βιβλιοδεσίας (βλ. πρόγραμμα γραφειακής στήριξης) για την κατασκευή μπλοκ. Η χρήση του μηχανήματος βιβλιοδεσίας με σπιράλ απαιτεί ακρίβεια και σύνθετες δεξιότητες, αλλά η διαδικασία μοιάζει με αυτήν για το κομπολόι, με την έννοια ότι το αποτέλεσμα φανερώνεται γρήγορα και επαναλαμβάνεται για την παραγωγή πολλών κομματιών. Μπορούν να διακοσμήσουν με διάφορους τρόπους τα εξώφυλλα του μπλοκ και έτσι να δημιουργηθεί μια αλυσίδα εργασιών.\nΜπορούμε να σκεφτούμε και άλλα παραδείγματα εργασιακής αλυσίδας, χρησιμοποιώντας π.χ. το μηχάνημα για θερμοκόλληση σακούλας για να συσκευάσουμε χριστουγεννιάτικες κάρτες, που έχουν κατασκευάσει οι μαθητές με μπογιές και στάμπες.\nΠαρουσιάσαμε τις δραστηριότητες από την άποψη του ολοκληρωμένου αντικειμένου και τη σημασία του νοήματος. Ο εκπαιδευτής όμως πρέπει να έχει αναλύσει την δραστηριότητα από την άποψη των δεξιοτήτων που θέλει να διδάξει και να καλύψει όλες τις απαιτούμενες δεξιότητες, δίνοντας συνοχή στα στάδια της εκμάθησης. Να βρει διαδοχικές ευκαιρίες με αυξάνουσα δυσκολία.\nΓια παράδειγμα παίρνουμε την άσκηση για τη χρήση ψαλιδιού:\nΚόψιμο λωρίδων χαρτιού\nΚόψιμο χαρτιού (ακανόνιστα):\nΚόψιμο χαρτιού (ίσια):\nΚόψιμο σε συγκεκριμένο μήκος :\nΚόψιμο χαρτιού σε σχέδιο\nΧριστουγεννιάτικη διακόσμηση: έλατα\nΚόψιμο σχεδίου (καμπύλες):\nΧριστουγεννιάτικη διακόσμηση: καμπάνες\nΠαρόμοιες αναλύσεις μπορούν να γίνουν για να οργανώσουμε την εκμάθηση άλλων δεξιοτήτων όπως :\n- τοποθέτηση μικρού αντικειμένου σε συγκεκριμένη θέση\n- πέρασμα χαντρών\n- χρήση βελόνας\n- μέτρηση με χρήση χάρακα ή μεζούρα\n- παρακολούθηση σχεδίου\nΣημαντική είναι η ακρίβεια στην τοποθέτηση αντικειμένου. Αυτή η δεξιότητα μπορεί να χρειαστεί ιδιαίτερη καλλιέργεια. Για αυτό το σκοπό μπορούμε να διαλέξουμε δραστηριότητες όπως πομανδέρ φτιαγμένα από γαρύφαλλα και νεράντζια, κολλάζ ή στάμπες. Στο κολλάζ οι θέσεις που πρέπει να τοποθετηθούν τα υλικά μπορεί να είναι προκαθορισμένες, έτσι ώστε να ελέγχεται ο βαθμός της ακρίβειας. Οι στάμπες φτιάχνονται από φελλό ή πατάτες και αφού περαστούν με μπογιά, χρησιμοποιούνται σε χαρτί ή ύφασμα, πάλι με διαβαθμίσεις στην απαιτούμενη ακρίβεια. Σε βιβλία χειροτεχνίας μπορεί κανείς να βρει και άλλες ιδέες που εξυπηρετούν τον ίδιο σκοπό.\nΓια κατασκευές από χάντρες, ξεκινάμε από το μέγεθος της χάντρας που ταιριάζει με τις ικανότητες του μαθητή. Αφού μάθει τη βασική διαδικασία, μπορούμε να προσθέσουμε άλλες λεπτομέρειες που χρειάζονται για την ολοκλήρωση του αντικειμένου. Εναλλακτικά μπορούμε να δημιουργήσουμε μια αλυσίδα εργασίας, με τον κάθε μαθητή να αναλαμβάνει ένα στάδιο.\nΟ τεχνητός πυλός προσφέρει στους μαθητές την ευκαιρία να φτιάξουν δικές τους χάντρες και άλλα μικρά αντικείμενα, τα οποία μπορούν να χρησιμοποιούν σε διάφορες κατασκευές. Τρυπάνε τις χάντρες με καλαμάκια, τα οποία μπορούν να χρησιμοποιήσουν επίσης για να στερεώσουν τις χάντρες πριν το βάψιμο.\nΓια να βοηθήσουμε τους μαθητές στη συγκέντρωση της προσοχής, είναι καλό να χρησιμοποιούμε κάποια βάση (σουπλά), που οριοθετεί το χώρο και τα αντικείμενα της εργασίας, ειδικά με τις χάντρες που είναι μικρές και χάνονται εύκολα. Καλό είναι επίσης το χρώμα του σουπλά να έρχεται σε αντίθεση με το χρώμα των χαντρών, ώστε οι τελευταίες να διακρίνονται εύκολα.\nΕργασίες με χάντρες παρουσιάζονται στον επόμενο πίνακα:\n-μέτρηση ποσότητας με\nή χωρίς βοήθημα\nδυνατότητα για διάφορα τελειώματα\n- δέσιμο με κλιπ\nδυνατότητα παρακολούθησης διαφόρων σχεδίων\n- κόψιμο πετονιάς\n- δυνατότητα παρακολούθησης σχεδίου με 2, 3 ή περισσότερα χρώματα,\n- μεγάλες σειρές από μικρές χάντρες μπορούν να χρησιμοποιηθούν για να διακοσμήσουν διάφορα αντικείμενα\nΕπίσης μπορούν να χρησιμοποιηθούν χάντρες με κρίκο και άλλα υλικά για την κατασκευή μπρελόκ. Σ΄ ένα επόμενο και πιο δύσκολο στάδιο συνδυάζονται με την τεχνική της ύφανσης σε ειδικό μικρό αργαλειό.\nΜικροί επιτραπέζιοι αργαλειοί μπορούν να χρησιμοποιηθούν για να διδάξουμε την τεχνική της ύφανσης με μαλλί. Ένα ακόμα πιο απλό στάδιο είναι το «Μάτι του Θεού», που είναι μια απλή διαδικασία ύφανσης γύρω από δύο καλαμάκια δεμένα σε σταυρό. Με μεγάλα καλαμάκια, η τεχνική αυτή φέρνει γρήγορα ένα εντυπωσιακό αποτέλεσμα. Με μικρά καλαμάκια φτιάχνονται μικρά μάτια του θεού, που μπορούν να δεθούν μεταξύ τους για να γίνουν "μόμπιλε".\nΑπό μαλλί μπορούμε να φτιάξουμε και το γνωστό πονπόν (στρογγυλή φούντα). Χρειάζονται δύο κύκλοι από χαρτόνι με τρύπα στη μέση. Το μαλλί μπορεί να περαστεί με μεγάλη βελόνα ή σε μικρό κουβαράκι, κίνηση που τελικά δεν είναι τόσο απλή, γιατί πρέπει το μαλλί κάθε φορά να έρχεται δίπλα στη προηγούμενη σειρά.\nΗ ίδια τεχνική γίνεται με χόρτο, φυσικό ή συνθετικό. Τυλίγεται γύρω από ένα χαρτόνι σε σχήμα κύκλου, πάλι με τρύπα στη μέση, για να γίνει σου-πλα για το τραπέζι. Χόρτο ή μαλλί μπορεί επίσης να χρησιμοποιηθεί για την κατασκευή αμπαζούρ. Τυλίγεται γύρω από τους βραχίονες του μεταλλικού σκελετού μέχρι να τον καλύψει ολόκληρο.\nΜια από τις βασικές χρήσεις του μαλλιού είναι βεβαίως το κέντημα. Στο παράδειγμα που ακολουθεί επισημαίνονται κάποια σημεία που χρειάζονται προσοχή.\n- καμβά με μεγάλες τρύπες\n- βελόνες μεγάλες\nΣτόχος – Αντικείμενο: Πορτοφολάκι ή μαξιλάρι\nΔιαδικασία: Αρχίζουμε με την εκμάθηση της τυποποιημένης κίνησης που απαιτείται για την ευθεία βελονιά ή την μισοβελονιά. (Παρατηρείται ότι για ορισμένους μαθητές χρειάζεται μεγάλη προσπάθεια για την εκμάθηση του πρώτου σταδίου).\nΜπορούμε να βοηθήσουμε :\n- κάνοντας δοκιμές σε απλό σχέδιο σε χαρτόνι όπου οι τρύπες είναι σημαδεμένες και πιο ευδιάκριτες\n- σημαδεύοντας τη θέση στον καμβά με μαρκαδόρο\n- στερεώνοντας τον καμβά σε μεγάλο πλαίσιο από χαρτόνι για να εμποδίσουμε την τάση του μαθητή να περνάει το μαλλί πίσω από τον καμβά\n- αναλύοντας τις κινήσεις, μπορούμε να βρούμε λύσεις σε δυσκολίες π.χ. διπλώνουμε λίγο τον καμβά για να διευκολύνουμε τη βελόνα\nΑφού πετύχουμε τη βασική διαδικασία προχωράμε και προσθέτουμε άλλα βήματα\n- αλλάζουμε σειρά\n- στερεώνουμε το μαλλί με κόμπο\n- στερεώνουμε το μαλλί στο τέλος στη πίσω μεριά\n- παρακολουθούμε απλό σχέδιο κλπ.\nΠιο δύσκολο από το κέντημα είναι το σμυρνάκι, η χρήση του οποίου απαιτεί μια σειρά από λεπτές κινήσεις. Πρώτα ετοιμάζεται το μαλλί, που τυλίγεται γύρω από ένα ειδικό ξύλινο εργαλείο και κόβεται στο μέγεθος που χρειάζεται. Παρόλο που η κίνηση με το σμυρνάκι στον καμβά είναι περίπλοκη, οι περισσότεροι μαθητές μπορούν να τη μάθουν σχετικά γρήγορα. Αφού κατακτηθεί η κίνηση, επαναλαμβάνεται σε σειρές πάνω σε καμβά για την κατασκευή μαξιλαριού ή άλλου αντικειμένου. Συνδυάζοντας διάφορες από τις δραστηριότητες που αναφέρονται εδώ, μπορούμε να βρούμε τρόπους να αναπτύξουμε τις λεπτές δεξιότητες όλων των μαθητών και, μέσα από την ικανοποίηση που πηγάζει από την δημιουργία πραγματικών χρήσιμων προϊόντων, να τους δώσουμε κίνητρα για να ανακαλύψουμε τις δυνατότητές τους.\nδ. ΕΞΟΠΛΙΣΜοΣ – ΥΠΟΔΟΜη\nΓια τα παραδείγματα που αναπτύχθηκαν δεν χρειάζεται τίποτε παραπάνω από την σχολική αίθουσα και πρόσβαση σε νερό για πλύσιμο χεριών και πινέλων κ.τ.λ.\nΕ. Εργαλεια – Υλικα\nΤα εργαλεία και τα υλικά επιλέγονται πάντοτε με προσοχή. Πρέπει να είναι καλής ποιότητας και ασφαλή στη χρήση. Τα εργαλεία καλής ποιότητας είναι συνήθως τα πιο εύχρηστα, κάτι απαραίτητο για αυτούς που έχουν ιδιαίτερες δυσκολίες. Εκτός από τα συνηθισμένα εργαλεία, θα πρέπει να γίνουν κάποιες ιδιαίτερες παραγγελίες όπως π.χ. ειδικά ψαλίδια για αριστερόχειρες.\nΑυτά που θα χρειαστούν για τις παραπάνω δραστηριότητες είναι:\n- συλλογές από φυσικές ύλες\n- άχρηστα υλικά για κολλάζ και κατασκευές\n- επιτραπέζιοι αργαλειοί και σαΐτες\n- τεχνητός πηλός\n3 ΚΥΚΛΟΦΟΡΙΑΚΗ ΑΓΩΓΗ\nΗ κυκλοφοριακή αγωγή, μαζί με τα προγράμματα αυτοεξυπηρέτησης και μαγειρικής, αποτελεί έναν από τους βασικούς άξονες εκπαίδευσης για την αυτονομία του εκπαιδευομένου και ως εκ τούτου κατέχει μια από τις πρώτες θέσεις στις προτιμήσεις του.\nΗ κυκλοφοριακή αγωγή είναι ένα πολυσύνθετο πρόγραμμα που περιλαμβάνει πολλούς τομείς και πολλά στάδια, λόγω δε της ιδιαιτερότητας των εκπαιδευομένων μπορεί να μην ολοκληρωθεί ποτέ ή αντίθετα μπορεί να προχωρήσει πολύ γρήγορα.\nΈνας άνθρωπος με ειδικές ανάγκες όταν ολοκληρώσει το πρόγραμμα της κυκλοφοριακής αγωγής, μπορεί πλέον να κινείται μόνος του στον χώρο που ζει, να χρησιμοποιεί τα μέσα μεταφοράς, μπορεί να διεκπεραιώνει οικονομικές συναλλαγές για τις βασικές του ανάγκες, να χρησιμοποιεί τις δημόσιες υπηρεσίες.\nΜπορεί ακόμη να επωφελείται από τις δυνατότητες διασκέδασης και χαλάρωσης που διαθέτει μια οργανωμένη κοινότητα. Έτσι, εκτός από την ικανοποίηση που παίρνει, δεν έχει πλέον ανάγκη συνοδού και από "βάρος" γίνεται χρήσιμος στην οικογένειά του, στην εργασία του και στο σύνολο των ανθρώπων με τους οποίους ζει.\nΟ πρώτος στόχος για τον μαθητή είναι να κυκλοφορήσει πεζός στη γειτονιά του για την κάλυψη καθημερινών βασικών αναγκών. (π.χ. αγορά εφημερίδας, ψωμιού κ. λ. π.) και για να φθάσει στην στάση του σχολικού χωρίς συνοδεία. Ο στόχος της μετάβασης του εκπαιδευομένου στην στάση του σχολικού χωρίς συνοδεία αναφέρεται εδώ, παρόλο που η εκπαίδευση δεν γίνεται επί τόπου. Θεωρείται όμως ότι είναι αποτέλεσμα της εκπαίδευσης στο σχολείο, εφόσον ο υπεύθυνος του προγράμματος της κυκλοφοριακής αγωγής το προτείνει στους γονείς και τους κατευθύνει προς αυτόν, όποτε το κρίνει σκόπιμο.\nΕφ΄ όσον ο στόχος αυτός έχει κατακτηθεί τότε επιδιώκεται η κυκλοφορία με τα μέσα μαζικής μεταφοράς σε συνδυασμό με άλλες δραστηριότητες όπως\n- αγορά βασικών ειδών για το σπίτι,\n- αγορά προσωπικών ειδών,\n- πληρωμή λογαριασμών ΔΕΗ, ΟΤΕ, ΕΥΔΑΠ\n- επίσκεψη σε φίλους και συγγενείς,\n- συνάντηση με φίλους για διασκέδαση (καφετέρια κλπ)\nI. Οι τομείς της εκπαίδευσης στην ελεύθερη κυκλοφορία αφορούν:\n1. Την οργάνωση της συμπεριφοράς στον δρόμο (π.χ. όχι χειρονομίες, φωνές, άσκοπα τρεξίματα, σπρωξίματα κλπ).Το βασικό μέλημα του εκπαιδευτή πρέπει να είναι να μην προκαλεί ο μαθητής την προσοχή από το περιβάλλον στο δρόμο ή στα μέσα μαζικής μεταφοράς.\n2. Την εκμάθηση των κανόνων κυκλοφορίας για πεζούς π.χ. πέρασμα από φανάρια, πέρασμα δρόμων χωρίς φανάρια, χρήση πεζοδρομίων κλπ.\n3. Την εκμάθηση τρόπων βελτίωσης της ικανότητας προσανατολισμού π.χ. βάζοντας για σημάδια δημόσια κτίρια, φωτεινές επιγραφές κλπ.\n4. Την άρση των αναστολών για επικοινωνία και την επιδίωξη της επικοινωνίας με τροχονόμους, αστυνομικούς, περιπτεράδες κλπ, για την άντληση πληροφοριών και την βοήθεια εξεύρεσης διευθύνσεων.\n5. Την εκπαίδευση για σωστές αντιδράσεις σε έκτακτες καταστάσεις (π.χ. πώς θα αντιδράσει ο μαθητής αν χαλάσει το λεωφορείο που τον μεταφέρει, τι θα κάνει αν μάθει ότι λόγω διαδηλώσεων δεν υπάρχει συγκοινωνία στο κέντρο κ.α.). Εδώ συνδυάζεται και η εκπαίδευση για τηλεφωνική επικοινωνία με το σπίτι ή το σχολείο.\n6. Την συμπεριφορά στα μέσα μαζικής μεταφοράς (να μην σπρώχνει, να παραχωρεί την θέση μας στους ανήμπορους, να μην πιάνει κουβέντα με αγνώστους κλπ.)\n7. Την υποχρέωση για κατοχή, ακύρωση και επίδειξη του εισιτηρίου ή της κάρτας όταν του ζητηθεί και τις συνέπειες από την μη συμμόρφωση\nII. Η εκπαίδευση στην αγορά βασικών ή προσωπικών ειδών περιλαμβάνει τους τομείς:\n1. Αναγνώριση των καταστημάτων είτε από ειδικά σήματα (π.χ. φαρμακείο) είτε από άλλα χαρακτηριστικά και επιλογή του κατάλληλου καταστήματος για κάθε είδους αγορά.\n2. Εξοικείωση με τους τρόπους εξυπηρέτησης σε κάθε είδος καταστήματος και άρση των αναστολών για πληροφορίες ή εξυπηρέτηση από τους υπαλλήλους. (π.χ. στο σούπερ-μάρκετ πληροφορίες από υπάλληλο για εξεύρεση ενός προϊόντος ή εξυπηρέτηση από υπάλληλο τυριών ή αλλαντικών)\n3. Σωστή εκτέλεση παραγγελιών ως προς το είδος και ως προς τις υποκατηγορίες του ίδιου είδους (π.χ. μακαρόνια Νο. 10, κριθαράκι μέτριο, φασόλια χονδρά, αλάτι σε σακουλάκι).\n4. Αυτοέλεγχος επιθυμιών για αγορές και άλλων ειδών εκτός αυτών που μας έχουν παραγγείλει (π.χ. σοκολάτες, χυμοί).\n5. Σεβασμός στη σειρά προτεραιότητας για την εξυπηρέτηση από τον υπάλληλο.\n6. Γνώση των διαδικασιών στο ταμείο. Πληρωμή, αναμονή για ρέστα, τακτοποίηση του πορτοφολιού πριν την απομάκρυνση από το ταμείο.\n7. Τακτοποίηση των αγορασθέντων ειδών σε σύντομο χρονικό διάστημα, εφόσον οι αγορές γίνονται σε σούπερ-μάρκετ, και απομάκρυνση από το ταμείο για να μην παρεμποδίζεται η ομαλή λειτουργία του.\nIII. Η πληρωμή λογαριασμών και χρήση δημόσιων υπηρεσιών περιλαμβάνει τους τομείς:\n1. Αναγνώριση των υποκαταστημάτων των υπηρεσιών (ΔΕΗ, ΟΤΕ, ΕΥΔΑΠ).\n2. Αναγνώριση των λογαριασμών ΔΕΗ, ΟΤΕ, ΕΥΔΑΠ\n3. Γνώση των προς πληρωμή ποσών και της αναμονής ή όχι επιστροφής χρημάτων (ρέστα).\n4. Σεβασμός στη σειρά προτεραιότητας.\n5. Τακτοποίηση του πορτοφολιού πριν την απομάκρυνση από το ταμείο\nIV. Επίσκεψη σε φίλους ή συγγενείς\nΟ μαθητής διευκολύνεται στην οργάνωση επισκέψεων σε φίλους ή συγγενείς όταν έχει ολοκληρώσει την κυκλοφοριακή του αγωγή.\nΗ εκπαίδευση γίνεται στα κοινωνικά μαθήματα ή στην ομάδα, με αφορμές διάφορα περιστατικά που φέρνουν τα μέλη της ομάδας από επισκέψεις στα σπίτια φίλων τους και περιλαμβάνει:\n1. Την γνώση των κανόνων καλής συμπεριφοράς όσον αφορά την διάρκεια της επίσκεψης,\n2. Τον σεβασμό στα πράγματα και στις επιθυμίες του οικοδεσπότη,\n3. Την συχνότητα των επισκέψεων,\n4. Την καταλληλότητα της ώρας για επίσκεψη.\nV. Συνάντηση με φίλους για διασκέδαση\nΟι περισσότερο αυτόνομοι στην κυκλοφορία και οι πλέον οργανωμένοι στην συμπεριφορά μαθητές ενθαρρύνονται για συναντήσεις στην ευρύτερη κοινότητα με σκοπό να περάσουν λίγες ώρες μαζί σε μια καφετέρια ή σε fast-food. Πολλές φορές συνδυάζουν με την έξοδο και τις αγορές προσωπικών ειδών (περιοδικά, CD,κασέτες).\nΔ. τροποι και Μεσα διδασκαλιας\n· Για την εκπαίδευση στην κυκλοφοριακή αγωγή γίνεται χρήση των καταστημάτων, των τραπεζών, του ταχυδρομείου και άλλων υπηρεσιών που βρίσκονται πλησιέστερα στο σχολείο.\n· Για μεγαλύτερες διαδρομές γίνεται χρήση των μεταφορικών μέσων που εξυπηρετούν γειτονικούς Δήμους ή Κοινότητες και στο τελικό στάδιο το πρόγραμμα μεταφέρεται στο κέντρο της πόλης.\n· Η παρακολούθηση του εκπαιδευομένου στα πρώτα στάδια αυτόνομης κυκλοφορίας με μεταφορικά μέσα γίνεται από έναν εκπαιδευτή με αυτοκίνητο.\n· Για την ασφαλή κυκλοφορία απαιτούνται ορισμένα εφόδια:\n- Η "ταυτότητα" του σχολείου, όπου αναγράφονται τα στοιχεία του εκπαιδευόμενου (βλ. σελ. 101)\n- Κάρτα τηλεφώνου την οποία θα χρησιμοποιήσει σε περίπτωση ανάγκης.\n- Εισιτήρια ή κάρτα απεριορίστων διαδρομών.\n- Ένα μικρό ποσό χρημάτων για χρήση ταξί, όταν υπάρξει ανάγκη.\n- Για την καλύτερη οργάνωση και ασφάλεια των πραγμάτων που φέρει μαζί του ο εκπαιδευόμενος καλό είναι να εφοδιασθεί με ένα τσαντάκι μέσης (μπανάνα)\n· Η εκπαίδευση στην κυκλοφορία πεζή ή με τα μέσα μεταφοράς συνδυάζεται με:\n- ψώνια από καταστήματα της περιοχής,\n- ψώνια από σούπερ-μάρκετ,\n- πληρωμή λογαριασμών,\n- αγορά υλικών για το σχολείο, όταν αυτό είναι εφικτό,\n- χρήση καφενείου ή καφετέριας με σκοπό την εκπαίδευση του μαθητή ώστε\n1. να συμπεριφέρεται κόσμια στον χώρο,\n2. να μην απομακρύνεται από την ομάδα,\n3. να δίνει την παραγγελία του,\n4. να πληρώνει το λογαριασμό.\n· Παρακάτω αναφέρουμε τα στάδια που περνά ο μαθητής μέχρι να μάθει να κυκλοφορεί μόνος του:\nΟ μαθητής κυκλοφορεί :\n1. Πεζός, με την υπόλοιπη ομάδα και τον υπεύθυνο\n2. Πεζός, σε απόσταση από την υπόλοιπη ομάδα\n3. Πεζός μόνος, υπό την παρακολούθηση του υπευθύνου φανερά\n4. Πεζός, υπό την παρακολούθηση του υπευθύνου κρυφά\n5. Με το λεωφορείο και την υπόλοιπη ομάδα με τον υπεύθυνο\n6. Με το λεωφορείο μόνος, υπό την παρακολούθηση του υπεύθυνου φανερά εντός του λεωφορείου\n7. Με το λεωφορείο μόνος, με τον υπεύθυνο να ακολουθεί το λεωφορείο με άλλο όχημα φανερά\n8. Με το λεωφορείο μόνος, με τον υπεύθυνο να ακολουθεί το λεωφορείο κρυφά\n9. Μόνος, και όταν φθάσει στον προορισμό του αναφέρεται τηλεφωνικά στον υπεύθυνο\n10. Κυκλοφορεί εντελώς αυτόνομα\nΤο μάθημα της κυκλοφοριακής αγωγής γίνεται με μικρές ομάδες, το ανώτατο με πέντε μαθητές. Επειδή το επίπεδο των εκπαιδευομένων στο συγκεκριμένο αντικείμενο είναι διαφορετικό για τον καθένα, ο εκπαιδευτής κρίνει με ποιο τρόπο θα διαμορφώσει το πρόγραμμα (την αλληλουχία των σταδίων, τη διάρκεια κλπ), έτσι ώστε να δώσει την ευκαιρία στους ικανότερους να ανεξαρτητοποιηθούν. Π.χ., εάν μετά τα πρώτα στάδια «πεζή» κρίνει ότι έστω και ένας από την ομάδα έχει την δυνατότητα να κυκλοφορήσει μόνος του, τότε όλη η ομάδα συμμετέχει στην κυκλοφοριακή αγωγή με λεωφορείο και στα ψώνια και ο κάθε εκπαιδευόμενος επωφελείται αναλόγως. Στο τελικό στάδιο της παρακολούθησης «στα κρυφά» (στάδιο 8) η ομάδα διασπάται και μοιράζεται σε άλλες ομάδες, ενώ ο εκπαιδευτής με τον οδηγό του σχολείου παρακολουθούν τον εκπαιδευόμενο για όσο χρονικό διάστημα χρειασθεί μέχρι την πλήρη ανεξαρτητοποίησή του.\nΤο πρόγραμμα της κυκλοφοριακής αγωγής καταλαμβάνει ένα δίωρο του όλου εβδομαδιαίου προγράμματος και συνεχίζεται σε όλα τα χρόνια της φοίτησης του εκπαιδευομένου εάν αυτό κριθεί αναγκαίο. Το πρόγραμμα θεωρείται ότι έχει ολοκληρωθεί, όταν ο εκπαιδευόμενος κατακτήσει πλήρως τους στόχους που αντιστοιχούν στο δυναμικό του.\nΣτο μέσον και στο τέλος της σχολικής χρονιάς γίνεται αξιολόγηση των κατακτήσεων του μαθητή και ορίζονται οι επόμενοι στόχοι.\n- Οι γονείς του εκπαιδευόμενου υπογράφουν μια υπεύθυνη δήλωση ότι δέχονται το παιδί τους να συμμετέχει στο πρόγραμμα κυκλοφοριακής αγωγής του σχολείου.\n- Όταν ο εκπαιδευόμενος είναι έτοιμος να προχωρήσει στο τελικό στάδιο ανεξαρτητοποίησής του κάνοντας διαδρομές μόνος του, οι γονείς υπογράφουν μια δεύτερη υπεύθυνη δήλωση ότι είναι σύμφωνοι και με αυτό το συγκεκριμένο στάδιο.\n- Οι γονείς συνεργάζονται με τον εκπαιδευτή, ώστε οι παραγγελίες και τα χρήματα να προετοιμάζονται στο σπίτι σύμφωνα με τις ανάγκες του εκπαιδευόμενου και τους στόχους που έχει ορίσει ο εκπαιδευτής.\n- Ο εκπαιδευόμενος την παραμονή της ημέρας της κυκλοφοριακής του αγωγής παίρνει από το σχολείο το «φύλλο παραγγελιών». (βλ. Σελ 68 Εβίτα)\n- Στο σπίτι με την συνεργασία των γονιών συμπληρώνει την στήλη των παραγγελιών και την στήλη «πόσα χρήματα έχω» (βλ. επισ. φύλλα).\nΕ. Παραδειγμα διδασκαλιας\nΠεριγραφή ενός μαθήματος κυκλοφοριακής αγωγής με χρήση λεωφορείου για μετάβαση σε σούπερ-μάρκετ.\n1. Η ομάδα με τον εκπαιδευτή συγκεντρώνονται στην τάξη.\n2. Γίνεται έλεγχος των «φύλλων παραγγελιών» που οι μαθητές έχουν φέρει από το σπίτι τους.\n3. Γίνεται έλεγχος των χρημάτων που έχουν μαζί τους.\n4. Γίνεται συμφωνία με τους μαθητές για να αγοράσουν μόνο τις αναγραφόμενες παραγγελίες. Έτσι αποφεύγονται οι προστριβές στα καταστήματα λόγω ανεξέλεγκτων αγορών (π.χ. σοκολάτας, αναψυκτικών κλπ).\n5. Υπενθυμίζονται οι κανόνες κυκλοφορίας και επισημαίνονται σε ατομικό επίπεδο οι επιπτώσεις για επικίνδυνες συμπεριφορές. Αυτό θεωρείται απαραίτητο κυρίως στα πρώτα στάδια με νέους μαθητές.\n6. Αναφέρονται οι υποχρεώσεις εντός του λεωφορείου: ακύρωση εισιτηρίου, επίδειξη ακυρωμένου εισιτηρίου στον ελεγκτή και επιπτώσεις από μη συμμόρφωση.\n7. Ανατίθεται σε έναν από τους μαθητές να οδηγεί την ομάδα στον προορισμό της (στάση λεωφορείου, σούπερ-μάρκετ), να σταματά το λεωφορείο για επιβίβαση, να κτυπά το κουδούνι για αποβίβαση\n8. Όταν η ομάδα φτάσει στο σούπερ-μάρκετ αναλαμβάνει ο καθένας την εκτέλεση των παραγγελιών του με τη ανάλογη βοήθεια από τον εκπαιδευτή. Οι μαθητές παίρνουν ο καθένας από ένα καλάθι ή καρότσι και αναζητούν τα προϊόντα που θέλουν να αγοράσουν. Ο εκπαιδευτής υποδεικνύει, διευκολύνει ή προτρέπει τους μαθητές να ζητούν πληροφορίες από τους υπαλλήλους.\n9. Στη συνέχεια η ομάδα φτάνει στο ταμείο, όπου γίνεται εκπαίδευση για:\n- Τήρηση της σειράς προτεραιότητας.\n- Τοποθέτηση των πραγμάτων στον πάγκο του ταμείου.\n- Τακτοποίηση των χρημάτων και του πορτοφολιού.\n- Τοποθέτηση των πραγμάτων σε σακούλες.\n- Απομάκρυνση από το ταμείο.\n10. Αναχώρηση από το σούπερ-μάρκετ (όπως στην παράγραφο 7) και επιστροφή στο σχολείο.\n11. Στην τάξη συμπληρώνονται οι υπόλοιπες στήλες του φύλλου παραγγελιών με την ανάλογη βοήθεια από τον εκπαιδευτή.\n12. Γίνεται αξιολόγηση του μαθήματος, ώστε να επιβραβευτούν οι κατακτήσεις και να επισημανθούν τα λάθη και οι παραλήψεις.\n13. Χρησιμοποιώντας τα πράγματα που έχουν αγοραστεί γίνεται άσκηση των μαθητών σε έννοιες όπως φθηνό-ακριβό, στην απόκτηση γνώσεων για το κόστος βασικών αγαθών, το ζύγισμα σε ζυγαριά κλπ.\nΚΥΚΛΟΦΟΡΙΑΚΗ ΑΓΩΓΗ: ΠΑΡΑΡΤΗΜΑ\nΓΙΑ ΤΙΣ ΑΓΟΡΕΣ ΣΤΗΝ ΚΥΚΛΟΦΟΡΙΑΚΗ ΑΓΩΓΗ\nΠόσα χρήματα έχεις;\nΠόσα έχω τώρα;\nΓράψε πού πήγαμε σήμερα:\n4 ΣΧΟΛΙΚΟ ΠΕΡΙΠΤΕΡΟ\nΚάθε σχολείο διαθέτει συνήθως ένα κυλικείο. Οι μαθητές είναι χρήστες αυτού του κυλικείου και στο κανονικό σχολείο η διαδικασία της αγοραπωλησίας στο κυλικείο αποτελεί μέρος της καθημερινής ρουτίνας. Δεν εντάσσεται στο μαθησιακό πλαίσιο. Σε ένα περιβάλλον ειδικής αγωγής όμως, το σχολικό περίπτερο, που το στήνουν και το διαχειρίζονται οι ίδιοι οι μαθητές, είναι ένα πολύ καλό μέσον για την διδασκαλία και την άσκηση δεξιοτήτων που αφορούν στην αγοραπωλησία.\nΣτα πλαίσια της γενικής ανάπτυξης δεξιοτήτων ζωής, το σχολικό περίπτερο, προσφέρει ένα πρακτικό τρόπο να εξασκούνται οι μαθητές σε ο, τι έχει σχέση με τη χρήση χρημάτων και την πραγματοποίηση αγορών. Πρώτα απ' όλα η όλη διαχείρισή του δίνει την δυνατότητα στον εκπαιδευτή να ασκήσει τους μαθητές του σε έναν τομέα που δεν είναι ιδιαίτερα δημοφιλής: στην αριθμητική. Το ότι προσεγγίζει την αριθμητική μέσα από ένα ρεαλιστικό αντικείμενο, δημιουργεί έντονη κινητοποίηση στα παιδιά για να ασχοληθούν με αυτή. Εξ ίσου σημαντική όμως είναι και η κοινωνικοποιητική διάσταση του μαθήματος. Οι μαθητές που είναι υπεύθυνοι για το περίπτερο αλλά και οι μαθητές-χρήστες, εμπλέκονται σε διαδικασίες με μια μεγάλη γκάμα δραστηριοτήτων που αφορούν στην εμπορική συναλλαγή.\nΟ πρωταρχικός στόχος είναι να καταστήσουμε τον μαθητή όσο το δυνατόν πιο αυτόνομο στη διαχείριση των καθημερινών πρακτικών αναγκών του. Το επίπεδο αυτονομίας που θα φτάσει ο καθένας θα εξαρτηθεί φυσικά από το δυναμικό που διαθέτει. Αλλά και η κατάκτηση ορισμένων επί μέρους στόχων από τους λιγότερο ικανούς, θα αποτελέσει σημαντικό εφόδιο στο πλαίσιο των προσπαθειών που κάνουμε για την κοινωνικοποίησή τους.\nΤέτοιοι επί μέρους στόχοι είναι:\n- Αναγνώριση, φύλαξη και σωστή χρήση των χρημάτων\n- Ανάπτυξη της κριτικής ικανότητας στην επιλογή εμπορευμάτων\n- Διαχείριση χρηματικών ποσών\n- Επίγνωση της αγοραστικής αξίας των χρημάτων\n- Απόκτηση σωστών συμπεριφορών ως πωλητής / αγοραστής\nΓ. ΟΡΓΑΝΩΣΗ ΚΑΙ ΣΤΑΔΙΑ ΤΟΥ ΠΡΟΓΡαΜΜΑΤΟΣ\nI. Επιλογή εμπορευμάτων\n1. Οι μαθητές, με τη βοήθεια του εκπαιδευτή, επιλέγουν τα εμπορεύματα που θα πουλήσουν στο περίπτερο.\n2. Καλό είναι να λαβαίνουμε υπόψη μας την προτίμησή τους για συγκεκριμένα εμπορεύματα, γιατί αυτό θα αποτελέσει σημαντικό κίνητρο γι΄ αυτούς.\n3. Κριτήρια επιλογής αποτελούν η ωφελιμότητα και καταλληλότητα των εμπορευμάτων καθώς επίσης και η ζήτηση, από τη στιγμή που το περίπτερο αρχίσει να λειτουργεί. Ένας τρόπος ενθάρρυνσης να επιλέγουν υγιεινά προϊόντα είναι τα κουπόνια. Π. χ. από τα 5 κουπόνια που έχει συγκεντρώσει κάποιος από την αγορά φρούτων, κερδίζει ένα δώρο.\n4. Προτεινόμενα έτοιμα εμπορεύματα:\n- μικρά κρουασάν\n- χυμοί σε μεγάλες συσκευασίες (που θα σερβιριστούν σε πλαστικά ποτήρια)\n- εφημερίδες κ.α.\n5. Τα εμπορεύματα που πωλούνται στο περίπτερο μπορούν επίσης να παρασκευάζονται από τους ίδιους τους μαθητές στα πλαίσια του μαθήματος μαγειρικής π.χ.:\n- γιαούρτι με φρούτα,\n- μπισκότα κ. α.\nII. Προμήθεια των εμπορευμάτων\nΟι μαθητές αγοράζουν τα εμπορεύματα στα πλαίσια της κυκλοφοριακής αγωγής. Έχουν έτσι μία επιπλέον ευκαιρία για εκμάθηση καταστημάτων και προϊόντων.\nIII. Διαμόρφωση των τιμών\n1. Ανάλογα με το επίπεδο των μαθητών μπορεί να γίνει συζήτηση και έρευνα αγοράς, για τις πιο συμφέρουσες τιμές των εμπορευμάτων.\n2. Αφού κατανεμηθούν οι μεγάλες ποσότητες σε μικρότερες, γίνεται διαίρεση για τον καθορισμό της τιμής κάθε εμπορεύματος. Στρογγυλοποιούνται τα ποσά ώστε να διευκολύνονται οι μαθητές στις συναλλαγές τους.\n3. Δίνεται η ευκαιρία για πρακτική αριθμητική. Ωστόσο να σημειώσουμε ότι για τους περισσότερους μαθητές με νοητική υστέρηση, οι τιμές ξεπερνούν συνήθως τους αριθμούς τους οποίους έχουν κατακτήσει.\nIV. Συσκευασία των ειδών προς πώληση\n- Μαζί με τη συναρμολόγηση, η συσκευασία είναι από τις πιο βασικές εργασίες για τον πληθυσμό με νοητική υστέρηση. Συσκευάζοντας τα είδη που θα πωληθούν στο περίπτερο, οι μαθητές ασκούνται σε δεξιότητες που μπορούν να αποτελέσουν εφόδια για αποκατάσταση σε προστατευμένα παραγωγικά εργαστήρια.\n- Ένα από τα πλεονεκτήματα της συσκευασίας είναι το ότι δίνει τη δυνατότητα για ατομική και συλλογική δουλειά με τη μορφή της αλυσίδας, κάτι που ενισχύει τη συνεργασία.\n- Προχωρώντας από απλές σε σύνθετες εργασίες, ο μαθητής έχει την ευκαιρία να εισπράξει σταδιακά επιτυχίες μέσα από την επίτευξη του τελικού αποτελέσματος.\n- Η συσκευασία των εμπορευμάτων, για την οποία είναι απαραίτητη η χρήση πλαστικών γαντιών (για τρόφιμα), δίνει μια ευκαιρία για συζήτηση, αλλά και πρακτική εφαρμογή κανόνων υγιεινής.\n- Σημειώνουμε τέλος ότι μπορεί να γίνει συσκευασία ειδών δώρου για παζάρι ή για διάφορες γιορτές και εκδηλώσεις, καθώς και για ανάληψη εργασιών φασόν για τρίτους.\n- άσκηση στις λεπτές δεξιότητες\n- άσκηση στο μέτρημα και στο ζύγισμα\n- άσκηση στις βασικές έννοιες μέτρησης όπως βάρος, μήκος κλπ\n- απόκτηση καλών συνηθειών εργασίας\n3. Τρόποι – Μέσα – Πλαίσιο\n- Μοίρασμα από μεγάλη ποσότητα σε μικρότερες (π.χ. ξηροί καρποί)\n- Γέμισμα σακούλας :\nα) μέχρι ένα σημείο\nβ) με το μάτι\nγ) χρησιμοποιώντας ζυγαριά\n- Μέτρημα συγκεκριμένου αριθμού αντικειμένων (π.χ. μπισκότα)\nα) με βοήθημα για μέτρηση\nβ) χωρίς βοήθημα\n- Τοποθέτηση προϊόντος:\nα) σε σακούλα\nβ) σε κουτί\n- Κλείσιμο σακούλας:\nα) με συρραπτικό\nβ) με αυτοκόλλητη ταινία (σελοτέιπ)\nγ) με θερμοκολλητικό μηχάνημα\nδ) με συρματάκι\nε) με σπάγκο (κόμπο ή/και φιόγκο)\n- Κλείσιμο του κουτιού με διαφόρους τρόπους : λαστιχάκι, κορδέλα κ.α.\n- Τοποθέτηση διακόσμησης ή ετικέτας, στην οποία οι μαθητές έχουν αναγράψει την τιμή.\n- κορδέλα / σπάγκος\n- συρματάκι με κόφτη\n- διάφορα κουτιά\n- αυτοκόλλητες ετικέτες (για τις τιμές)\n5. Μηχανήματα - Εργαλεία\n- θερμοκολλητικό μηχάνημα\n- μεζούρα / χάρακας\n6. Πρόσθετος απαιτούμενος εξοπλισμός\n- κουτί ταμείου\n- κεφάλαιο κίνησης σε κέρματα\n- αριθμομηχανές (κομπιουτεράκια)\nΙδιαίτερα σημαντικός στόχος για τους μαθητές μας είναι να μάθουν να διαχειρίζονται οι ίδιοι τα χρήματα τους με τον κατάλληλο, κάθε φορά, τρόπο. Η άσκηση στην αναγνώριση και χρήση των χρημάτων αποτελεί μέρος του προγράμματος του Εργαστηρίου, που βρίσκει πρόσφορο έδαφος εφαρμογής στη διαδικασία του περιπτέρου. Η εξάσκηση γίνεται κυρίως με πραγματικά νομίσματα. Επίσης γίνεται εξάσκηση με αριθμομηχανή (κομπιουτεράκι).\nΤα στάδια που ακολουθούνται ανάλογα με το επίπεδο του καταρτιζόμενου, είναι τα εξής :\n1. Ταύτιση / Αναγνώριση / Ονομασία νομισμάτων\n2. Αγοραστική αξία χρημάτων\n3. Επιλογή σωστών νομισμάτων για πληρωμή\n4. Άθροισμα νομισμάτων σε συγκεκριμένο ποσό\n5. Υπολογισμός για ρέστα\n6. Φύλαξη χρημάτων σε πορτοφόλι και η χρήση του στο ταμείο\nVI. Στήσιμο περιπτέρου\nΤο στήσιμο του περιπτέρου είναι το τελικό αποτέλεσμα στο οποίο καταλήγουν όλα αυτά που περιγράψαμε πιο πάνω. Παραθέτουμε τώρα τα κυριότερα σημεία της διαδικασίας:\n- Το περίπτερο στήνεται από τους μαθητές σε ένα τραπέζι, κατά την ώρα του διαλείμματος.\n- Ο εκπαιδευτής κάθεται μαζί με τους μαθητές του στο περίπτερο και στηρίζει όλους όσοι συμμετέχουν.\n- Η ομάδα έχει από πριν αποφασίσει ποιοι θα αναλάβουν τις διάφορες υπευθυνότητες του περιπτέρου, π.χ. ποιος θα είναι ταμίας, ποιος θα σερβίρει τους χυμούς σε πλαστικά ποτήρια κλπ. (Καλό είναι οι υπευθυνότητες αυτές να ανατίθενται σε μηνιαία βάση, έτσι ώστε ο κάθε μαθητής να έχει αρκετό περιθώριο εξάσκησης).\n- Μπροστά από κάθε εμπόρευμα μπορεί να τοποθετείται καρτελάκι στο οποίο θα αναγράφεται η τιμή.\n- Ο ταμίας χρειάζεται να έχει μπροστά του το ταμείο με ένα κεφάλαιο κίνησης σε κέρματα και μία αριθμομηχανή. Μπορεί επίσης να έχει φύλλα, προετοιμασμένα από τον εκπαιδευτή, που θα τον βοηθούν να υπολογίζει τα ρέστα.\n- Επειδή το περίπτερο αποτελεί μια δυνατότητα άσκησης σε κανόνες κοινωνικής συμπεριφοράς από την πλευρά των πωλητών, αλλά και των αγοραστών, φροντίζουμε να τηρούνται όλες οι διαδικασίες και από τις δύο πλευρές. Ενδεικτικά αναφέρουμε: την τήρηση σειράς από τους αγοραστές μπροστά στο ταμείο του περιπτέρου, την υπομονή και την ευγένεια την ώρα της συναλλαγής, την αποδοχή της ματαίωσης όταν έχει τελειώσει ένα είδος που ο αγοραστής επιθυμούσε πάρα πολύ, κοκ.\n- Στο τέλος κάθε περιπτέρου οι μαθητές καταγράφουν τα εμπορεύματα που πουλήθηκαν, αυτά που απέμειναν και υπολογίζουν τα έσοδα.\n- Κλείνοντας να σημειώσουμε ότι είναι απαραίτητη η συνεργασία με το σπίτι των μαθητών, ώστε να ενθαρρύνονται και από τους γονείς να ψωνίζουν από το σχολικό περίπτερο και φυσικά να έχουν το απαραίτητο ποσό για τις αγορές τους.\nΈνα μάθημα συσκευασίας ειδών που θα πουληθούν στο σχολικό περίπτερο.\n- Αρχικά γίνεται συζήτηση στην ομάδα για το στόχο της εργασίας (π.χ. συσκευασία ξηρών καρπών και μπισκότων για το σχολικό περίπτερο).\n- Πριν ξεκινήσουμε τονίζουμε την ανάγκη για καθαριότητα και εφαρμόζουμε τους κανόνες υγιεινής (πλύσιμο χεριών, χρήση πλαστικών γαντιών, καθαρισμός του τραπεζιού).\n- Η εργασία οργανώνεται με την μορφή της αλυσίδας.\nΓια τη συσκευασία μπισκότων αρχίζουμε μετρώντας συγκεκριμένο αριθμό μπισκότων με τα οποία γεμίζουμε τις σακούλες.\nΓια τη συσκευασία ξηρών καρπών ένας μαθητής ζυγίζει και ανάλογα προσθέτει ή αφαιρεί. Μπορεί να έχει σημάδι στη ζυγαριά για βοήθημα ή βοήθημα με αριθμούς. Η ηλεκτρονική ζυγαριά δίνει την ευκαιρία να αναπτυχθούν και άλλες δεξιότητες.\n- Κλείνουμε τις σακούλες με τον τρόπο που έχει επιλεγεί.\n- Γράφουμε τις τιμές στις αυτοκόλλητες ετικέτες.\n- Κολλούμε τις ετικέτες στις σακούλες\n- Στο τέλος, καταμετρούμε το αποτέλεσμα, αξιολογούμε την απόδοση, συζητούμε για αλλαγές που πιθανά χρειάζονται και βάζουμε στόχους για την επόμενη φορά.\nΣΧΟΛΙΚΟ ΠΕΡΙΠΤΕΡΟ: παραρτημα\nΚΑΤΑΣΤΑΣΗ ΕΙΔΩΝ ΣΤΟ ΠΕΡΙΠΤΕΡΟ\nΧΡΗΜΑΤΑ ΣΤΟ ΤΑΜΕΙΟ\nΠΡΙΝ ΑΠΟ ΤΟ ΑΝΟΙΓΜΑ ΤΟΥ ΠΕΡΙΠΤΕΡΟΥ:\nΜΕΤΑ ΑΠΟ ΤΟ ΚΛΕΙΣΙΜΟ ΤΟΥ ΠΕΡΙΠΤΕΡΟΥ:\nΦΥΛΛΑ ΑΣΚΗΣΗΣ ΜΕ ΠΡΑΓΜΑΤΙΚΑ ΝΟΜΙΣΜΑΤΑ\nΗ κουζίνα είναι ένας χώρος πρόσφορος για μια πρώτη επαφή με πρακτικές δραστηριότητες. Το αποτέλεσμα της μαγειρικής είναι χειροπιαστό και ευχάριστο και δίνει άμεσο νόημα στις προσπάθειες που έχουν γίνει. Είναι η πρώτη σύνδεση της εργασίας με το προϊόν της. Και αφού η παρασκευή της τροφής είναι μια από τις βασικές λειτουργίες της ζωής, το πρόγραμμα προσφέρει το μέγιστο στην κινητοποίηση. Μάλιστα η μαγειρική προσφέρει δραστηριότητες για όλα τα επίπεδα, δραστηριότητες που απαιτούν ατομική προσπάθεια και αυτές που απαιτούν συνεργασία. Το μόνο που χρειάζεται είναι ένα καλοσχεδιασμένο μάθημα που περιλαμβάνει δραστηριότητες για όλους.\nΗ μαγειρική εντάσσεται στις βασικές λειτουργίες της ζωής. Είναι κάτι που γίνεται κάθε μέρα σε όλα τα σπίτια –η φροντίδα και οργάνωση του φαγητού. Και είναι φυσικό να παίρνουν όλοι μέρος, βοηθώντας σε κάποιες διαδικασίες ή φτιάχνοντας κάτι τελείως μόνοι. Όποιο και αν είναι το μέλλον, μέσα στην οικογένεια η αυτόνομα ή σε μια κοινότητα, το άτομο θα χρειαστεί να πάρει μέρος ως ενήλικος στις καθημερινές δραστηριότητες.\nΓια αυτούς με τις μεγαλύτερες δυσκολίες η συμμετοχή στην κουζίνα έχει μεγάλη σημασία, δίνει ένα ρόλο, είναι κάτι χρήσιμο που υπολογίζεται μέσα στο σπίτι. Όταν αυτό δεν γίνεται, αυξάνονται οι ώρες που οι μαθητές είναι σε αδράνεια, αν δεν μπορούν να απασχοληθούν μόνοι.\nΜέσα από την μαγειρική οι μαθητές αποκτούν πολλές ικανότητες. Όχι μόνο εξασκούνται σε λεπτές δεξιότητες, αλλά μαθαίνουν να προσέχουν το υλικό και τα εργαλεία, να συγκεντρώνονται και γενικά να αποκτούν καλές συνήθειες εργασίας.\nΠολλές από αυτές τις δεξιότητες και συνήθειες έχουν σχέση με την πιθανή επαγγελματική απασχόληση στο μέλλον. Αρκετές είναι οι εργασίες που προκύπτουν από την κουζίνα και που οδηγούν σε γνωστά επαγγέλματα. Εργασίες στην τραπεζοκομία σε διάφορα εργασιακά πλαίσια είναι από τα πιο ενδεδειγμένα για αποκατάσταση των ατόμων με νοητική υστέρηση. Έτσι η μαγειρική έχει τη θέση της στη προεπαγγελματική κατάρτιση όχι μόνο επειδή προωθεί την αυτονομία, αλλά και σαν προετοιμασία για την επαγγελματική κατάρτιση.\nΟι στόχοι του προγράμματος της μαγειρικής είναι πολλαπλοί και ποικίλλουν ανάλογα με τις ικανότητες του κάθε μαθητή, κυμαίνονται δε από την συμμετοχή στις διαδικασίες του σπιτιού μέχρι την ανάπτυξη των δεξιοτήτων που είναι αναγκαίες για την αυτόνομη διαβίωση και τα πρώτα βήματα στην επαγγελματική κατάρτιση.\nΑκόμα και αυτοί που διαθέτουν ελάχιστες δυνατότητες μπορούν να συμβάλλουν στην προετοιμασία της τροφής της οικογένειας και να νιώθουν την ικανοποίηση της συμμετοχής. Όσο περισσότερες είναι οι ικανότητες, τόσο αυξάνονται και διευρύνονται οι στόχοι.\nΣτο πρακτικό επίπεδο ο στόχος είναι η ανάπτυξη των δεξιοτήτων στην κουζίνα. Συγχρόνως στοχεύουμε στην απόκτηση από τον μαθητή γενικών γνώσεων γύρω από τα τρόφιμα, την φροντίδα της κουζίνας, την υγιεινή και τη διατροφή.\nΟ πυρήνας του μαθήματος είναι η εκμάθηση των βασικών δεξιοτήτων που απαιτούνται για την παρασκευή γευμάτων. Για τον κάθε μαθητή ο στόχος θα διαφοροποιηθεί ανάλογα με το επίπεδο και τις εμπειρίες του, από την απλή συμμετοχή σε κάποιες από τις διαδικασίες της κουζίνας μέχρι την εκτέλεση ολόκληρης συνταγής και το σερβίρισμα του φαγητού.\nΈτσι το μάθημα της μαγειρικής αποκτά έναν πολυεπίπεδο χαρακτήρα και αφορά, πέρα από την εκμάθηση των απαιτούμενων πρακτικών δεξιοτήτων, και την απόκτηση πολλών γνώσεων γύρω από τα τρόφιμα, την ασφάλεια και την υγιεινή. Αυτές οι γνώσεις συμπεριλαμβάνονται στο πρακτικό μάθημα, και προκύπτουν από την καθημερινή πράξη. Είναι όμως συγχρόνως και αντικείμενο του θεωρητικού μέρους του μαθήματος, το οποίο χρειάζεται να γίνει ξεχωριστά, πριν ή μετά από το υπόλοιπο μάθημα, ή σε άλλη ώρα, αν υπάρχει. Αυτή η διδασκαλία της θεωρίας που συστηματοποιεί τις γνώσεις γίνεται βέβαια με πολλά πρακτικά μέσα, με τα ίδια τα αντικείμενα, με παραδείγματα, με διαφάνειες και φωτογραφίες και πηγαίνει σε βάθος ανάλογα με τις δυνατότητες των μαθητών.\nΜπορούμε να συνοψίσουμε τους κύριους τομείς διδασκαλίας ως εξής:\nI. Βασικές δεξιότητες για τις δραστηριότητες στην κουζίνα\nII. Γενικές γνώσεις για τα τρόφιμα και τη διατροφή\nIII. Καθαριότητα και υγιεινή στην κουζίνα, κανόνες ασφαλείας\nIV. Γνώση και χρήση των σκευών, εργαλείων και συσκευών της κουζίνας\nV. Συνήθειες φαγητού, καλοί τρόποι στο τραπέζι\nVI. Προετοιμασία απλών φαγητών και ροφημάτων\nI. Βασικεσ δεξιοτητες για τις δραστηριότητες στην κουζίνα\n1. Στρώσιμο τραπεζιού\n2. Βασικές διαδικασίες προετοιμασίας των τροφίμων για φαγητό (καθάρισμα, πλύσιμο, κόψιμο κλπ)\n3. Παρακολούθηση και εκτέλεση συνταγής μαγειρικής\n4. Συμμάζεμα και καθάρισμα τραπεζιού\n5. Πλύσιμο πιάτων\n6. Σερβίρισμα ροφημάτων και φαγητού\nII. Γενικες γνωσεις για τα τρόφιμα ΚΑΙ ΓΙΑ ΤΗ ΔΙΑΤΡΟΦΗ\n1. Κατηγορίες τροφίμων\n2. Θρεπτική αξία\n4. Από ποια μαγαζιά τα παίρνουμε\n5. Η σωστή φύλαξή τους\n6. Σε ποια φαγητά χρησιμοποιούνται\n7. Η σωστή προετοιμασία τους\n1. Ποιες τροφές χρειάζεται ο οργανισμός\n2. Συνδυασμοί τροφίμων\n3. Γεύματα κατάλληλα για διάφορες εποχές και ώρες\nII. Καθαριότητα και υγιεινή στην κουζίνα, κανόνες ασφαλείας\nα. Καθαριότητα και υγιεινή\n1. Ατομική καθαριότητα\n2. Κατάλληλη ένδυση\n3. Ανάγκη καθαριότητας στο χώρο και στην προετοιμασία τροφίμων\n4. Σωστή φύλαξη των τροφίμων\n5. Συνέπειες της έλλειψης καθαριότητας\nβ. Κανόνες ασφαλείας\n1. Προσοχή στα εργαλεία\n2. Προσοχή στις ηλεκτρικές συσκευές\n3. Ανάγκη για συγκέντρωση στις δουλειές που κάνουμε\n4. Σεβασμός και προσοχή στους άλλους όταν κάνουν επικίνδυνες δουλειές\n5. Γνώση για το πώς προκαλείται φωτιά στην κουζίνα και πως την αντιμετωπίζουμε\nIII. Γνώση και χρήση των σκευών, εργαλείων και συσκευών της κουζίνας\nIV. Συνήθειες φαγητού, καλοί τρόποι στο τραπέζι\nV. Προετοιμασία απλών φαγητών και ροφημάτων\nΣχεδιασμός του προγράμματος μαγειρικής\n· Για να σχεδιάσουμε το πρόγραμμα της μαγειρικής σαν κύκλο μαθημάτων πρέπει να λάβουμε υπόψη μας:\n- τη διάρκεια του μαθήματος\n- την ώρα που γίνεται το μάθημα και συνεπώς την καταλληλότητα του συγκεκριμένου φαγητού για την ώρα αυτή\n- τις γαστρονομικές συνήθειες της τοπικής κοινότητας και του σπιτιού\n· Στην επιλογή του μενού λαβαίνουμε υπόψη μας τα παρακάτω κριτήρια\n- την ανάγκη κινητοποίησης των μαθητών\n- τη θρεπτική αξία των τροφίμων\n- τις δεξιότητες στις οποίες χρειάζονται εξάσκηση και τη σταδιακή αύξηση της δυσκολίας τους\n- τις δυνατότητες για συνεργασία των μαθητών στην παρασκευή του\n- την ανάγκη για εναλλαγή και ποικιλία\n· Παρακάτω παραθέτουμε μερικά παραδείγματα για το τι μπορεί να περιλαμβάνει το μενού. Είναι απλώς ιδέες που βγήκαν από την πείρα και πρέπει να εκληφθούν μόνο σαν σημείο εκκίνησης. Σε σύντομο χρονικό διάστημα ο κάθε εκπαιδευτής είναι σε θέση να κρίνει ποια φαγητά είναι κατάλληλα για τη δική του ομάδα και το δικό του χώρο. Μαθαίνει να αναλύει τα φαγητά που ξέρει και να βρίσκει ποιες εκπαιδευτικές δυνατότητες προσφέρουν. Επειδή όμως το ξεκίνημα μπορεί να είναι δύσκολο, ακολουθούν μερικές προτάσεις για πρωινά και φαγητά:\nΤοστ με αυγό και τυρί\nΣάντουιτς με αυγό και μαγιονέζα\nΨωμί με ντομάτα και φέτα στο φούρνο\nΔιάφορα κρύα σάντουιτς\n· Κάποιες συνταγές προσφέρουν ιδιαίτερες ευκαιρίες για εξάσκηση. Χρειαζόμαστε τέτοιες συνταγές όταν θέλουμε να δώσουμε σε όλους τους μαθητές την δυνατότητα να εξασκηθούν σε συγκεκριμένες δεξιότητες.\nΣυνταγές που προσφέρουν ιδιαίτερες ευκαιρίες\nΚαθάρισμα – Κόψιμο λαχανικών\nΚαθάρισμα και κόψιμο λαχανικών\nΤρίψιμο – Σπάσιμο αυγών\nΚαθάρισμα – Κόψιμο φρούτων\n· Πολλοί μαθητές μπορούν να χρησιμοποιήσουν γραπτές συνταγές. Οι συνταγές πρέπει να αναλυθούν σε απλά βήματα. Είναι επίσης πολύ βοηθητικό να υπάρχουν κουτάκια στο κείμενο, για να τσεκάρει ο μαθητής τα βήματα που έχουν γίνει, όπως στη συνταγή για τη τυρόπιτα χωρίς φύλλο. Οι συνταγές μπορούν να σταλούν και στο σπίτι, ώστε ο μαθητής να έχει την δυνατότητα να τις δοκιμάσει και εκεί.\n(Στο παράρτημα στο τέλος αυτής της ενότητας θα βρείτε παραδείγματα γραπτών συνταγών.)\nΟργάνωση του μαθήματος και καταμερισμός εργασιών\n· Αφού διαλέξουμε κατάλληλες συνταγές για το μάθημα, χρειάζεται να σκεφτούμε πώς θα οργανώσουμε την ομάδα μας και πώς θα κατανείμουμε τις διάφορες εργασίες ανάλογα με τις εκπαιδευτικές ανάγκες.\n· Σε ορισμένες περιπτώσεις και ιδίως αν η κουζίνα έχει πολλές θέσεις εργασίας (λ.χ. πολλά ηλεκτρικά μάτια) και πολλαπλά εργαλεία και σκεύη, είναι δυνατόν να διδάξουμε ταυτοχρόνως σε όλους τους μαθητές την ίδια δεξιότητα ή εργασία. π.χ. ο κάθε μαθητής φτιάχνει την ομελέτα του. Ή όλοι φτιάχνουν κακάο και ένα σάντουιτς. Ο εκπαιδευτής εξηγεί τι θα κάνουμε, δείχνει σε όλους και βοηθάει έναν-έναν να βρει τις σωστές κινήσεις. Μπορεί να καλέσει ένα μαθητή να κάνει και αυτός επίδειξη ή να βοηθήσει έναν άλλο.\n· Σε άλλες περιπτώσεις όμως αυτός ο τρόπος οργάνωσης γίνεται τεχνητός και είναι δύσκολο να ενταχθεί στο μάθημα, ώστε ο κάθε μαθητής να ασκείται σε αυτό που χρειάζεται και να οδηγήσει συνολικά σε ένα λογικό και ικανοποιητικό αποτέλεσμα. Οι περισσότερες συνταγές προσφέρουν ποικιλία δραστηριοτήτων και έτσι μπορεί ο κάθε μαθητής να εκπαιδεύεται σε διαφορετικές δραστηριότητες και στάδια. Στο παράδειγμα της σελίδας 63 διαλέγουμε αυτό τον τρόπο, όπου οι μαθητές αναλαμβάνουν διαφορετικές εργασίες. Αυτός ο τρόπος απαιτεί καλή οργάνωση του συνόλου των μαθημάτων από τον εκπαιδευτή, ώστε να ασκείται ο κάθε μαθητής κυκλικά σε αυτό που χρειάζεται. Πρέπει να προβλέπονται ευκαιρίες για εργασίες, όπου να αυξάνεται σταδιακά ο βαθμός της δυσκολίας, οδηγώντας π.χ. από το πιο εύκολο αντικείμενο για κόψιμο προς το πιο δύσκολο, όπως στο παράδειγμα που ακολουθεί.\nαπό το μαλακό στο πιο σκληρό\nαπό το ευκολόπιαστο στο πιο δύσκολο\n· πατάτα – μήλο\n· λουκανικάκια σε αλυσίδα\n· τσαμπί από σταφύλι\n· μαϊντανός – άνηθος (κόβεται με ψαλίδι μέσα σε κούπα)\n· Η πείρα μάς βοηθάει να βρούμε ποιες τροφές προσφέρονται για άσκηση και ποια σειρά δυσκολιών χρειάζεται να ακολουθήσουμε. Αλλά αν μάθουμε να παρατηρούμε τον εαυτό μας στην κουζίνα και να αναλύουμε τις κινήσεις που κάνουμε, έχοντας υπόψη μας τους μαθητές μας, θα μπορέσουμε να επιλέξουμε τα πιο χρήσιμα για κάθε περίσταση.\n· Στο τέλος, όταν ο μαθητής ασκηθεί αρκετά και είναι πλέον έτοιμος, αναλαμβάνει ολόκληρη την διαδικασία και εκτελεί την ολοκληρωμένη συνταγή, πρώτα με επίβλεψη και μετά μόνος.\n· Ότι και να επιλέξουμε, θα πρέπει να έχουμε πάντοτε υπόψη μας ότι το μάθημα πρέπει να οδηγήσει σε ένα ικανοποιητικό αποτέλεσμα. Το "ικανοποιητικό" αποτέλεσμα στο μάθημα της μαγειρικής είναι βέβαια κάτι που τρώγεται. Το να εξασκούνται οι μαθητές σε επιμέρους διαδικασίες της μαγειρικής, χωρίς αυτό να οδηγεί σε γεύμα, αναιρεί βασικές αρετές του προγράμματος, όπως την κινητοποίηση που προσφέρει στους συμμετέχοντες.\nΔ. ΥποδομΗ – ΕΞΟΠΛΙΣΜΟΣ\n· Χρειαζόμαστε μία πλήρως εξοπλισμένη κουζίνα σε ξεχωριστό χώρο σε διαστάσεις τέτοιες ώστε να μπορεί να εξασκηθεί με άνεση μια ομάδα των πέντε ή έξι μαθητών. Εφόσον η έμφαση δίνεται κυρίως στην ανάπτυξη των δεξιοτήτων, η κουζίνα θα πρέπει να είναι όπως μια εργονομικά κατασκευασμένη κουζίνα σπιτιού. Αν το επιτρέπει ο χώρος, ο εξοπλισμός για ορισμένες διαδικασίες μπορεί να είναι διπλός ή τριπλός, ώστε να διευκολύνεται η ταυτόχρονη εξάσκηση σε κάποιες δεξιότητες.\n· Η ανάλυση των φαγητών και ροφημάτων που κρίνονται κατάλληλα για το σχολικό περιβάλλον, η διάρκεια και ώρα του μαθήματος και η ηλικία των μαθητών, θα μας οδηγήσουν στην σωστή επιλογή σκευών και εργαλείων. Αν ο στόχος είναι μόνο μια εισαγωγή στη χρήση της κουζίνας με απλά παρασκευάσματα για κατανάλωση επιτόπου, οι ανάγκες σε εξοπλισμό θα είναι μικρότερες. Αν είναι δυνατόν να καταναλωθεί το προϊόν της μαγειρικής σαν γεύμα μέσα στο σχολικό ωράριο ή να χρησιμοποιηθεί με άλλο τρόπο, ο εξοπλισμός πρέπει να περιλαμβάνει ότι χρειάζεται για πιο προχωρημένα φαγητά.\n· Για μια ομάδα 5–6 μαθητών ο εξοπλισμός περιλαμβάνει:\n1. Βασικός εξοπλισμός κουζίνας\n- ηλεκτρική κουζίνα\n2. Βοηθητικές συσκευές\n- μικρό ηλεκτρικό μάτι\n- ζυγαριά τροφίμων\n- πλυντήριο πιάτων,\n3. Μαγειρικά σκεύη\n- τηγάνι μικρό\n- τηγάνι μεσαίο\n4. Εργαλεία κουζίνας\n- σουρωτήρια μεγάλα & μικρά\n- ξύλα για κόψιμο ψωμιού\n- μαχαίρια για ψωμί\n- μαχαίρια για κόψιμο\n- αποφλοιωτής για πατάτες\n- λεκάνες (για σαλάτες)\n- μαχαίρια, πιρούνια, κουτάλια, κουταλάκια\n- πιάτα, πιατάκια, πιάτα βαθιά, μπολ,\n- ποτήρια, φλιτζάνια / κύπελλα\n· Η ποιότητα των εργαλείων είναι σημαντικός παράγοντας για την σωστή άσκηση των μαθητών, γι' αυτό είναι καλό να δοθεί προσοχή στην επιλογή τους. Αυτό ισχύει ακόμα πιο πολύ για την διευκόλυνση των μαθητών με ιδιαίτερες κινητικές ή οπτικοκινητικές δυσκολίες. Κάποια εργαλεία είναι πιο εύχρηστα. Για παράδειγμα:\n- μαχαίρια για κάθε είδος κοψίματος\n- φαρδιά μαχαίρια για άλειμμα\n- ειδικό εργαλείο που λιώνει το σκόρδο\n- αποφλοιωτής για πατάτες ή αγγούρια\n- ξύλινες βάσεις για κόψιμο ψωμιού\n- ηλεκτρικός στίφτης για αυτούς που δεν μπορούν να ασκήσουν δύναμη με τα χέρια\n· Για να διευκολύνουμε τον εντοπισμό των σκευών και των τροφίμων μέσα στο χώρο, μπορούμε να βάλουμε ετικέτες ή φωτογραφίες στα ντουλάπια και συρτάρια.\n· Οι φωτογραφίες βοηθάνε και στο θεωρητικό μέρος του μαθήματος που αφορά την αξία και χρήση των τροφίμων.\n· Η ηλεκτρική κουζίνα γίνεται πιο εύχρηστη αν σημαδέψουμε τα μάτια με διαφορετικά χρώματα, με τα οποία σημαδεύουμε και τους αντίστοιχους διακόπτες.\nΠεριγραφή ενός μαθήματος\nΣαν παράδειγμα θα πάρουμε την προετοιμασία του κολατσιού για όλους τους 30 μαθητές ενός σχολείου. Το κολατσιό ετοιμάζεται από την ομάδα και μοιράζεται με δίσκους στις άλλες τάξεις.\nΜέγεθος ομάδας : 6 μαθητές Εκπαιδευτής : 1\nΔιάρκεια μαθήματος: 2 ώρες Ποσότητα : για 30 άτομα\nΚολατσιό που έχει επιλεγεί:\nαυγό βραστό, αγγούρι και ψωμί\nΛόγοι για επιλογή\nδίνει ευκαιρίες για κόψιμο και καθάρισμα με σχετικά εύκολα τρόφιμα, επίσης για μέτρημα και πρόοδο στο σερβίρισμα, μια που υπάρχουν αρκετά πράγματα που πρέπει να μοιραστούν σε κάθε τάξη\nΤα υλικά έχουν αγοραστεί και είναι στο ψυγείο ή στο ντουλάπι\n(βλ. φόρμα παραγγελίας στο παράρτημα)\nI. Το ξεκίνημα\n· Πλένουμε τα χέρια μας\n· Φοράμε ποδιές – ευκαιρία για εκμάθηση φιόγκου (ξεχωριστά ή δύο-δύο σε συνεργασία)\n· Συζητάμε τι έχουμε να κάνουμε\n· Γίνεται μοίρασμα εργασιών\n· Βρίσκουμε τα υλικά και τα σκεύη, και τα μαζεύουμε στο τραπέζι\nII. Οι εργασίες\n· Το πρώτο βήμα γίνεται με όλους μαζί, για να παρακολουθήσουν όλοι πώς βράζουμε τα αυγά. Μια άλλη φορά μπορεί ο καθένας να βράσει ένα αυγό για τον εαυτό του.\n· Μετράμε τα αυγά και τα βάζουμε να βράσουν\n· Ύστερα ο καθένας αναλαμβάνει ένα μέρος των εργασιών. Ορισμένοι ήδη ξέρουν να κόψουν ψωμί και έτσι εξασκούνται για καλύτερη απόδοση. Αυτό δίνει την ευκαιρία στον εκπαιδευτή να διδάξει το καθάρισμα του αγγουριού σε άλλους μαθητές.\n· Πλύσιμο και καθάρισμα αγγουριού. (Στον πίνακα που ακολουθεί αναλύουμε πώς μπορούμε να βοηθήσουμε στην εκμάθηση αυτής της διαδικασίας.)\n· Κόψιμο αγγουριού\nχρΗση του αποφλοιωτΗ\nδιδασκαλία με διαφόρους τρόπους :\n- προφορική εξήγηση\n- επίδειξη της κίνησης\n- άμεση βοήθεια πιάνοντας τα χέρια του μαθητή\n- απομόνωση κάθε σταδίου της κίνησης για να συγκεντρωθεί ο μαθητής σε αυτό\nστις λεπτομέρειες :\n- στο τρόπο που πιάνουμε το\nεργαλείο (σωστή κλίση)\n- στη κίνηση που χρειάζεται\n- στη δύναμη που πρέπει να\n- στο γύρισμα του αγγουριού, για να καθαριστεί το επόμενο\n· Κόψιμο ψωμιού\n· Προετοιμασία των δίσκων για το σερβίρισμα στις άλλες τάξεις – δίσκοι, αλάτι, πιπέρι, πιάτα, καλάθι για ψωμί\n· Μέχρι να γίνουν αυτά, τα αυγά θα έχουν βράσει και θα τα έχουμε βάλει να κρυώσουν\n· Καθάρισμα των αυγών\n· Επειδή ορισμένοι τελειώσουν τις εργασίες τους γρηγορότερα από τους άλλους, έχουμε υπόψη μας άλλες εργασίες που πάντοτε υπάρχουν στην κουζίνα, όπως το καθάρισμα, το πλύσιμο πιάτων και η τοποθέτηση των καθαρών στη θέση τους.\nIII. Επιθεώρηση και αξιολόγηση\nΑφού τελειώσουν οι εργασίες και όλα είναι έτοιμα, η ομάδα έχει την ευκαιρία να δει την ολοκληρωμένη δουλειά.\n1. Ελέγχουμε όλοι μαζί το αποτέλεσμα και τις ποσότητες και έχουμε πολλές ευκαιρίες για μέτρηση – πόσα αυγά, πόσες φέτες ψωμί, χαρτοπετσέτες, το αλάτι και το πιπέρι.


Ενίσχυση της συνεργασίας Hyundai/ Kia με την Aurora Innovation για τα αυτόνομα οχήματα - Caroto.gr\nΚύρια σελίδα/ΑΡΘΡΑ/ΕΠΙΚΑΙΡΟΤΗΤΑ/NEA/Ενίσχυση της συνεργασίας Hyundai/ Kia με την Aurora Innovation για τα αυτόνομα οχήματα\nΈχοντας σαν πρωταρχικό στόχο την επίσπευση της εξέλιξης της τεχνολογίας αυτόνομων οχημάτων, οι Hyundai και Kia επενδύουν σε αυτό τον τομέα.\nΗ αρχική συμφωνία των δύο κορεατικών εταιριών με την Aurora ξεκίνησε πέρυσι, χρησιμοποιώντας ως πειραματικά οχήματα τα NEXO, μοντέλα κυψελών καυσίμου της Hyundai. Με βάση τη νέες αυτές εξελίξεις, η έρευνα θα επεκταθεί περαιτέρω, χρησιμοποιώντας και άλλα μοντέλα. Σύμφωνα με τον πρόεδρο της Hyundai, «Η Aurora είναι κορυφαία πρωτοπόρος στις τεχνολογίες αυτόνομης οδήγησης και προσβλέπουμε στην οικοδόμηση μιας ισχυρότερης εταιρικής συνεργασίας μαζί τους». Ο ίδιος συμπλήρωσε πως «Η στενή συνεργασία με τους ηγέτες της βιομηχανίας σε όλο τον κόσμο θα μας βοηθήσει να αναπτύξουμε οχήματα με πλήρη αυτονομία, που είναι ασφαλή και καινοτόμα για τους πελάτες μας».\nΤο Aurora Driver, το σύστημα αυτόνομης οδήγησης της εταιρίας, χρησιμοποιεί μία πληθώρα αισθητήρων όπως radar, κάμερες και lidar (laser) έτσι ώστε να ανιχνεύει το περιβάλλον στο οποίο κινείται το αυτοκίνητο. Παράλληλα διαθέτει ένα εξελιγμένο λειτουργικό σύστημα, το οποίο οι Hyundai και Kia προσβλέπουν να εξελίξουν περαιτέρω, αξιοποιώντας το στο άμεσο μέλλον. Απώτερος σκοπός να προσφέρουν δυνατότητες αυτόνομης οδήγησης σε μία ευρεία γκάμα μοντέλων. Σύμφωνα με τα πλάνα τους, το 2021 θα ξεκινήσουν τη διάθεση οχημάτων με αυτονομία επιπέδου 4, με αυτή του επιπέδου 5 να ακολουθεί λίγα χρόνια αργότερα.\nAURORA AUTONOMOUS DRIVING ΑΥΤΟΝΟΜΙΑ


Εμφάνιση αναρτήσεων με ετικέτα ΤΟΥΡΚΙΚΑ. Εμφάνιση όλων των αναρτήσεων\nΔώσε Τουρκικά και βουρ στον πατσά\nΣτιγμιότυπο οθόνης από τη διεύθυνση http://kanali6.gr\nΒρε σεις εκεί στον διδασκαλικό σύλλογο, σας είπαν να σοβαρευτείτε και να το βουλώσετε.\nΣας μιλάει ο Хаджитодоров με εντολή Μαξίμου.\nΤί δεν καταλαβαίνετε, επιτέλους;\nΟι "φωστήρες" συνάδελφοι σας της Ε.Π.Α.Θ. με μια κλανιά του Зейбеков εξαφανίστηκαν από τον χάρτη του τύπου.\nΕσείς ακόμα μουρμουράτε και τσινάτε;\nΜα καλά, είστε με τα σωστά σας;\nΘα πρέπει να επιδείξετε ένα ελάχιστο επίπεδο σοβαρότητας, σαν κι αυτό - ας πούμε - του εντολέα σας.\nΤον μπελά σας γυρεύετε τώρα καλοκαιριάτικα;\nΣας παρακαλώ, λοιπόν, σοβαρευτείτε και μη με αναγκάζετε κι εμένα να αλλάξω τακτική.\nΞέρει τί σας λέει ο "τύπος".\nΆντε τραβάτε να κάνετε κανένα μπάνιο σε καμιά παραλία και εμπιστευτείτε τους πολιτικούς σας εκπροσώπους.\nΑναρτήθηκε από Ριτβάν Καρα - Χότζα στις 12:49 π.μ.\nΕτικέτες ΠΑΤΣΑΣ, ΤΟΥΡΚΙΚΑ\nΟ μπαρμπα - βουλευτάρχης με το ωραίο το μουστάκι\nΔι' ευχών... των δημοτικών αρχών\nΔάσκαλοι (όπως λέμε ΕΠΑΘίτες)\nΤης εξουσίας τα καμώματα...


Diablo III: Γιγαντιαία υποδοχή αλλά με προβλήματα στους servers\nPosted on 15 May, 2012 by Harry Souris\nΗ επίσημη πρώτη του Diablo III στην αγορά χαρακτηρίστηκε από πολύ μεγάλη επιτυχία σε ολόκληρο τον κόσμο συμπληρώνοντας πάνω από δύο εκατομμύρια προ-παραγγελίες, σύμφωνα με την Blizzard. To παιχνίδι είναι πλέον διαθέσιμο σε ένα μεγάλο εύρος καταστημάτων σε Αμερική, Καναδά, Ευρώπη, Νότια Κορέα, Νοτιοανατολική Ασία, Αυστραλία, Νέα Ζηλανδία, Ταϊβάν, Χονγκ Κονγκ και Μακάου.\nΓια τον εορτασμό της έναρξης των πωλήσεων του Diablo III υπήρξαν πάνω από 8000 midnight launches σε όλο τον κόσμο, συμπεριλαμβανομένης και της Ελλάδας. «Το λανσάρισμα αυτό είναι αποτέλεσμα δουλειάς πολλών ετών από την ομάδα μας αλλά και υποστήριξης από οπαδούς σε όλο τον κόσμο», δηλώνει ο Mike Morhaime, υπεύθυνος της Blizzard.\nΦυσικά, δεν έλειψαν και τα προβλήματα αφού οι servers δυσκολεύτηκαν να «σηκώσουν το βάρος» αφήνοντας χιλιάδες παίκτες εκτός χωρίς να μπορούν να συνδεθούν. Η Blizzard προέβη στην δημιουργία ενός FAQ εξηγώντας τα δημοφιλέστερα errors που μπορεί να λάβετε κατά τη διαδικασία του login στο παιχνίδι.\nΤα πιο δημοφιλή errors είναι τα 33, 37 και 12. To Error 33 σημαίνει ότι η υπηρεσία βρίσκεται υπό συντήρηση και ότι θα πρέπει να προσπαθήσετε πάλι αργότερα. Το Error 12 από την άλλη εμφανίζεται διότι το χαρακτηριστικό Global Play είναι απενεργοποιημένο μέχρι όλα τα regions να είναι ενεργά. Η Blizzard συμβουλεύει όσους λαμβάνουν αυτό το error να επιλέξουν το σωστό region κατά την έναρξη του παιχνιδιού. To Error 37, τέλος, σημαίνει ότι ο server είναι γεμάτος εξαιτίας του μεγάλου αριθμού χρηστών. Το μόνο που έχετε να κάνετε είναι να συνεχίσετε την προσπάθεια.\n2 Responses to Diablo III: Γιγαντιαία υποδοχή αλλά με προβλήματα στους servers\nPingback: Diablo III: Τα προβλήματα συνεχίζονται με παραβιάσεις λογαριασμών\nPingback: Diablo III: σύντομα patch για την αντιμετώπιση των προβλημάτων


Bonhay Road, Έξετερ, EX4 3AY\nStandard Studio PlusΙδιωτικό μπάνιοappr. 17-20m²Small double bed (appr. 125cm*190cm)More details\nPremium StudioΙδιωτικό μπάνιοappr. 19-22m²Small double bed (appr. 125cm*190cm)More details\nDeluxe StudioΙδιωτικό μπάνιοappr. 24-28m²Small double bed (appr. 125cm*190cm)More details\nPremium Studio PlusΙδιωτικό μπάνιοappr. 20-23m²Small double bed (appr. 125cm*190cm)More details\nDeluxe Studio PlusΙδιωτικό μπάνιοappr. 25-28m²Small double bed (appr. 125cm*190cm)More details


Αυτός είναι ο 55χρονος που στραγγάλισε τη σύζυγό του και μετά επιχείρησε να αυτοκτονήσει – Pronews.gr\nΕσωτερική Ασφάλεια 06.05.2022 | 14:51\nΑυτός είναι ο 55χρονος που στραγγάλισε τη σύζυγό του και μετά επιχείρησε να αυτοκτονήσει\nΜέσα στο φαρμακείο\nΣύμβουλος ακινήτων δηλώνει στην προσωπική του σελίδα στο Facebook, ο 55χρονος που σκότωσε την σύζυγό του αλλά και μητέρα δυο ανήλικων παιδιών στις Πηγές του Δήμου Νέστου στην Καβάλα.\nH 43χρονη είχε ζητήσει εδώ και λίγο διάστημα από τον 55χρονο να χωρίσουν, με αποτέλεσμα εκείνος να φτάσει στο σημείο να την σκοτώσει με τα ίδια του χέρια.\nΣύμφωνα με το χρονικό όλα συνέβησαν χθες το απόγευμα και μέσα στο φαρμακείου στις Πήγες.\nΕκεί πέρα από τον χώρο της εξυπηρέτησης των πελατών η 43χρονη είχε δημιουργήσει κι έναν χώρο στον οποίο ξεκουραζόταν κάθε φορά που έπρεπε να ανοίγει πρωί και απόγευμα το φαρμακείο της.\nΜέσα στο χώρο αυτό ο 55χρονος σκότωσε τη 43χρονη σύζυγό του και στη συνέχεια αποπειράθηκε να βάλει τέλος στη ζωή του.\nΤο ζευγάρι, που έχει δύο ανήλικα παιδιά 6 και 10 ετών αντιμετώπιζε προβλήματα, ενώ η ίδια είχε ζητήσει από εκείνον να χωρίσουν εδώ και μερικές εβδομάδες.\nΟ 55χρονος στραγγάλισε τη σύζυγό του μέσα στο φαρμακείο τους, με το kavalaportal να αναφέρει ότι τη ζήλευε παθολογικά.\nΑρχικά, ο δράστης προσπάθησε να καλύψει τα ίχνη του προσποιούμενος ότι το φαρμακείο δεν θα ανοίξει λόγω επαγγελματικών υποχρεώσεων της γυναίκας του. Έπειτα προσπάθησε δίχως αποτέλεσμα να δώσει τέλος στη ζωή του.\nΤέλος, αποφάσισε να παραδοθεί καλώντας στην Αστυνομία και αυτή την ώρα νοσηλεύεται φρουρούμενος στο Γενικό Νοσοκομείο Καβαλάς. Το ζευγάρι είχε καταγωγή από τον Αμυγδαλεώνα.\nΟ 55χρονος άνδρας κάλεσε χθες στις 00:30 τον αξιωματικό υπηρεσίας του τοπικού τμήματους και του είπε «έκανα κακό στη γυναίκα μου». Οι αστυνομικοί τον βρήκαν στο φαρμακείο, με την άτυχη γυναίκα να είναι νεκρή σε ένα ράντζο που υπήρχε στο φαρμαρκείο. Ο θάνατός της χαρακτηρίζεται ασφυκτικός.\nΈνδειξη ότι επιχείρησε να κάνει κακό στον εαυτό του ήταν το γεγονός ότι οι άνδρες των αρχών τον βρήκαν με αίματα και τους καρπούς του.


ΕΣΤΩ ΜΙΑ ΦΟΡΑ Αστυνομική - ερωτική περιπέτεια ΤΡΑΥΛΟΥ ΠΑΣΧΑΛΙΑ ΨΥΧΟΓΙΟΣ www.diabazoume.gr κριτικές βιβλίων\nΔιαβάστηκε 2911 φορές.\nΑρκετά καλό ανάγνωσμα, ελαφρύ και εύπεπτο. Το συνιστώ ανεπιφύλακτα. Είναι κάτι ανάμεσα σε αισθηματικό και αστυνομικό, σε έχει διαρκώς στην τσίτα και η συγγραφέας καταφέρνει και σου περνά το κλίμα του μυθιστορήματος.\nΣτοιχεία του βιβλίου: 604 σελίδες, έκδοση 2009, 20 ευρώ\nΗ Πασχαλία Τραυλού γεννήθηκε στην Τρίπολη Αρκαδίας, αλλά ζει μόνιμα στην Αθήνα. Από τότε που θυμάται τον εαυτό της είχε μια ιδιαίτερα στενή σχέση με το γραπτό λόγο. Αυτή η ανάγκη ήταν η αιτία που την οδήγησε και στη Φιλοσοφική Σχολή, όπου πίστευε ότι θα έπαιρνε αρκετά εφόδια για να εισχωρήσει στον κόσμο της δημιουργικής γραφής. Δηλώνει με σύνεση ότι έχει πολύ δρόμο να διανύσει ώσπου να φτάσει εκεί που ονειρεύεται. Γι’ αυτό διαβάζει, ζωγραφίζει, ταξιδεύει και παρατηρεί πολύ. Όσο περνάει ο χρόνος νιώθει ότι αυτό που πράγματι της χαρίζει ένα αίσθημα πληρότητας, είναι όταν μετά την έκδοση κάθε βιβλίου της κερδίζει την ανάμνηση από την πολύτιμη περιπέτεια της γραφής.


Αναθεώρηση της 21:22, 21 Σεπτεμβρίου 2013 (επεξεργασία)(αναίρεση)\nΑναθεώρηση της 21:22, 21 Σεπτεμβρίου 2013\nΤο νόμισμα αναφέρεται σε μια δεκάρα του Σκρουτζ που εμφανιστηκε στην ιστορία του Ντον Ρόσα "Το νόμισμα". Στην αρχή όταν ο Σκρουτζ δίνει τη δεκάρα στον Ντόναλντ για να αγοράσει μια εφημερίδα του λεέι ότι δε του θυμίζει κάτι ιδιαίτερα σπουδαίο. Αλλά μετά, το σκέφτεται πολύ καλά και θυμάται τι σπουδαίο πράγμα είναι για αυτόν αυτή η δεκάρα! Η δεκάρα χάνεται στον δρόμο εξαιτίας μιας λογομαχίας του Ντόναλντ και του Γκαστόνε ,με αποτέλεσμα ο Σκρουτζ να απολήσει τον ανιψιό του, και καταλήγει στο λάστιχο του αυτοκινήτου της Γιαγιάς Ντακ η οποία τυχαία περνουσε από τη πόλη. Ο Παχάλης στο βεντζινάδικο που είναι μαζί με τη γιαγιά προσπάθει να το βγάλει ενώ παράλληλα φουσκώνει το λάστιχο με αέρα με αποτέλεσμα το νομισματάκι να εκτιναχθεί μέχρι το σπίτι της Νταίζυ και έπεσε μες το μίξερ που είχε για το κέϊκ και τα έκανε όλα χάλια χωρίς να το παρατηρήσει ο Ντόναλντ. Τ μίξερ και το νόμισμα καταλήγουν στον Κύρο, και η κατά λάθος ενεργοποίηση της ακτίνας αντιβαρύτητας έχει ως συνέπεια το νομισματάκι να πάει στόμα ενός Μουργόλυκου και από εκεί στα χέρια του Γκαστόνε. Το χρησιμοποιεί για να αγοράσει ένα λαχνό από τους Μικρούς Εξερευνητές, οι οποίοι το χρησιμοποιούν για δικό τους σκοπό αλλά πάλι καταλήγει στα χέρια του Γκαστόνε. Όμως ο Σκρουτζ προσπαθεί να το πάρει πίσω αλλά η δεκάρα μάταια πέφτει στον υπόνομο μέσα στο μπλουζάκι ενός Μουργόλυκου. Οι Μουργόλυκοι τότε ήταν στο δρόμο τους να ληστέψουν το θησαυροφυλάκειο αλλά το νόμισμα έχει άλλα σχέδια καθώς πέφτει από την μπλόυζα του Μουργόλυκου, ενεργοποιώντας το αμυντικό σύστημα του θησαυροφυλακείου. Τέλος, ο Ντόναλντ ειδοποιεί το θείο του ο οποίοςείναι χαρούμενος και για την σύλληψη των λύκων αλλά και γιατί ξαναβρήκε το νόμισμα πο του θυμίζει την αγάπη της ζωής του τη Χρυσή Γκόλτυ και ξαναπροσλαμβάνει τον Ντόναλντ.\nΑνακτήθηκε από το "https://komix.fandom.com/el/wiki/%CE%A4%CE%BF_%CE%BD%CF%8C%CE%BC%CE%B9%CF%83%CE%BC%CE%B1?oldid=7028".


Οι εμφανίσεις διαρκείας του Γ.Νταλάρα - Page 2 - Έρευνες - Researches - Dalaras Internet Community\nΡώτησα αν τα "Δειλινά" είναι στην Θεσσαλονίκη, γιατί στο site του Πάριου, λέει οτι ήταν στην Θεσσαλονίκη... Προφανώς κάνουνε λάθος.\nΓια το 1973 γνωρίζουμε τελικά αν ήταν και ο Πάριος στα Δειλινά?\nΛοιπόν, μετά από μία συζήτηση λογικής με τον χρήστο-regnis και με την βοήθεια αι αυτού το site: http://www.filarakia.gr/forum/viewtopic.php?t=1291\nπου μας πληροφορεί οτι:\nΤο 1974 ο Γιάννης τραγουδούσε στα "Δειλινά" της Θεσσαλονίκης με τον Γιώργο Νταλάρα, τον Στράτο Διονυσίου, την Χάρις Αλεξίου και την Δήμητρα Γαλάνη με τους οποίους τραγουδούσε τέσσερις περιόδους.\nκαι του επίσημου site του Πάριου που λέει οτι:\nΠιστεύω οτι δεν υπάρχει αμφιβολία οτι ο Νταλάρας, με το ίδιο σχήμα που εμφανιζόταν και στα "Δειλινά" της Αθήνας, το 1974 εμφανίστηκε ΚΑΙ σε κέντρο της Θεσσαλονίκης με το ίδιο όνομα, "Δειλινά".\nΟπότε λέω να το βάλουμε στην λίστα μας.\nΣτον κατάλογο που έχω εγώ, στο 1973 δεν αναφέρει το όνομα του Πάριου.\nΣύμφωνα με το ΜΟΥΣΙΚΟ ΛΕΥΚΩΜΑ ΤΗΣ ΚΑΘΗΜΕΡΙΝΗΣ του 1973, ο Πάριος , αναφέρει πως εμφανιζόταν στην επιθεώρηση "Ιδια γεύση...ίδια γεύση" με Παράβα, Καραγιάννη, Ναθαναήλ....\nΜπράβο Κώστα! Υπέροχα!! Πολύ μου αρέσει που έχουμε αποδείξεις για κάθε λεπτομέρεια!!\nΓια τα "Δειλινά" της Θεσσαλονίκης, έχουμε καμιά πληροφορία? Εμφανίστηκαν όντως το 1974?\nΔυστυχώς, Αποστόλη,δεν βρήκα στοιχεία για το σχήμα της Θεσσαλονίκης...Ίσως η Ελίνα βρει κάτι...\nΤο μόνο -όχι σχετικό με τα κέντρα-που βρήκα το 1974 είναι η συμμετοχή του Νταλάρα στη συναυλία για την Κύπρο....\nΛοιπόν.. Την απάντηση σε αυτή την ερώτηση, την έδωσε το Μουσικό Κουτί. Έπρεπε να το είχα κοιτάξει καλύτερα. Το 1968, έπαιζε με τον Σπ.Ζαγοραίο στο κέντρο "’ττικα". Στο σχήμα ήταν και η Πίτσα Παπαδοπούλου, ο Μάριος και ο Χρ. Νικολόπουλος.\nΕπίσης, στο ίδιο βιβλιαράκι, στην πρώτη σελίδα με τις αφίσες (στο τμήμα: "επι σκηνής διαδρομή") υπάρχει μία αφίσα των Δειλινών, που έχει τα εξής ονόματα:\nΝΤΑΛΑΡΑΣ - ΑΛΕΞΙΟΥ, Π.Λαμπρόπουλος, Μ.Ρωμανου, Α.Βίσση.\n30μελής ορχήστρα Ν.Λαβρανου.\nΜπουζούκια: Νικολόπουλος - Μπιθικώτσης.\nΕλπίδα - Milly. Ζαν Ρομπερ.\nΔεν αναφέρει πουθενά το όνομα του Διονυσίου, ούτε του Πάριου. Οπότε, ρωτάω. Υπήρξε σεζόν στα "Δειλινά" που δεν τραγούδαγε ο Διονυσίου και τα πρώτα ονόματα ήταν μόνο η Αλεξίου και ο Νταλάρας?\nΟι συναυλιες του Δημοτικου θεατρου Πειραια προηγηθηκαν αυτων του ''Ακροπολ'' Οι πρωτες ξεκινησαν Μαρτιο και οι δευτερες Απριλιο,και ηταν περιορισμενες σε διαρκεια\nΓιατι δεν υπαρχει πια,γι'αυτο... Ουτε ο ''Ορφεας''δυστυχως\nΠαντως τις αφισες που ειχαν γεμισει την Αθηνα τις θυμαμαι...\nΤι μου θυμισατε βρε παιδια τωρα....\nΘα θυμυθω κι αλλα(οπως πχ.ακριβεις ημερομηνιες που αρχισαν και τελειωσαν εμφανισεις) και θα επανελθω...\nΜπράβο Γωγώ!!! Αυτό θα ήταν υπέροχο!!!\nΣε συνέντευξη του Νταλάρα από το 1970 βρήκα να λέει πως το καλοκαίρι εκείνο θα τραγουδούσε στο "καλοκαιρινό" ΣΤΟΡΚ (μαζί με τη Μαρινέλλα). ’ρα έχουμε χειμώνα 69-70 ΣΤΟΡΚ (χειμερινό),καλοκαίρι 70 (ΣΤΟΡΚ, θερινό)\nΜε βάση αυτή τη συνέντευξη:\nΡομάντσο Νο.1707 / 18-11-1975\nπου ανέβασε η Χρύσα, αναφέρεται οτι ο Νταλάρας εμφανιζόταν στην "Νεράιδα" πριν από το 1975. Ίσως το 1974. Αυτό πρώτη φορά το βλέπω. Έχει κανένας καμία άλλη πληροφορία?\nΨάχνωντας στο Internet βρήκα ότι η Νεράιδα είναι μια μπουάτ η οποία βρίσκεται στη Θεσσαλονίκη και πιο συγκεκριμένα στο 17ο χλμ Θεσσαλονίκης-Μηχανιώνας.Αυτή η συνέντευξη στο Ρομάντζο έγινε λίγο πριν αρχίσουν οι εμφανίσεις στο Θεμέλιο μαζί με τους Αλεξίου-Βίσση-Βαρδή.Τελευταία φορά που είχε τραγουδήσει στη Θεσσαλονίκη ήταν 1 χρόνο πριν(1974).Από τότε μέχρι το Θεμέλιο υπάρχει ένα διάστημα το διάστημα ενός χρόνου και δεν ξέρουμε αν πήγε ή δεν πήγε σε κάποιο νυχτερινό κέντρο αλλά μου φαίνεται λίγο παράλογο να τραγούδησε πρώτα στη Θεσσαλονίκη (με το σχημα του Θεμέλιου)και μετά να ήρθε στην Αθήνα. Οπότε αποκλείουμε το 1975 και το 1974.Οι πιο πιθανές χρονιές που μπορεί να τραγούδησε στη νεράιδα είναι το 1972 και το 1973(ανάλογα ποια χρονιά σημειώθηκε μεγαλύτερη επιτυχία στις εμφανίσεις τους στην Αθήνα).Αν είναι να πάμε ακόμα πιο πίσω τα τρία χρόνια που τραγουδούσε με τη Μαρινέλλα 100% δεν παίξανε στη Νεράιδα καθώς σ ένα site που βρήκα με όλες τις νυχτερινές εμφανίσεις της Μαρινέλλας δεν είχε τραγουδήσει εκείνη την περίοδο στη Νεράιδα αλλά πιο μετά(1974-1975,1975-1976).’ρα αποκλείουμε και την περίοδο 1969-1971.Τώρα αν είχε αν είχε τραγουδήσει πριν το '69... .Πάντως ο δημοσιογράφος αναφέρει μαζί τα δειλινά και την Νεράιδα οπότε πρέπει να εμφανίστηκε εκεί ή το 1972 ή το 1973\nΦίλε Νίκο, έχεις μπερδευτεί λίγο.\nΗ "Νεράιδα" είναι ένα θρυλικό νυχτερινό κέντρο στην παραλιακή λεωφόρο Αθηνών (στον ’λιμο νομίζω). Νομίζω οτι είχε ανοίξει για πρώτη φορά στις αρχές του 1970. Στη "Νεράιδα" έχουν εμφανιστεί δεκάδες μεγάλα ονόματα όπως η Μαρινέλλα, ο Βοσκόπουλος, ο Πάριος, η Πόλυ Πάνου, κλπ.\nΤο κέντρο στο 17ο χλμ Θεσσαλονίκης-Μηχανιώνας, που αναφέρεις, προφανώς είναι άλλο νυχτερινό κέντρο που απλά έχει το ίδιο όνομα.\nΌσον αφορά τις χρονολογίες, ας μην κάνουμε καλύτερα εικασίες. Ας μιλάμε μόνο με επαληθευμένες ημερομηνίες και χρονολογίες.\nΕντάξει.’λλη φορά θα είμαι προσεκτικότερος\nΥπάρχει "Νεράιδα" και στην Αλεξανδρούπολη... λέτε να έπαιξαν εκεί; :lol:\nΔεν είμαι βέβαιος αλλά νομίζω πως εκείνα τα χρόνια είχε παίξει και στη "Νεράιδα" της Θεσσαλονίκης αλλά και στη "Θεσσαλονικιά" (άλλο κέντρο της Θεσσαλονίκης, σχεδόν απέναντι από τη Νεράιδα).\nΣτο "Κοίτα τι έκανες" ο Αθερίδης είχε αναφέρει ότι ο πατέρας του (του Αθερίδη) τον είχε συστήσει πρώτη φορά στον Νταλάρα όταν ο Νταλάρας δούλευε στη "Θεσσαλονικιά".\nΠλέον οι εμφανίσεις στο παλλάς τελειώσανε και περάσανε στην ιστορία.Οπότε ας μπουν στη λίστα και αυτές λοιπόν


P&G: διπλασίασε την κερδοφορία της στο πρώτο lockdown\nΠιο συγκεκριμένα με βάση την οικονομική χρήση που έκλεισε στις 30.6.2020 οι καθαρές πωλήσεις έφτασαν τα 238,9 εκατ. ευρώ\nΣε περαιτέρω διεύρυνση του μεριδίου της στοχεύει η P&G, η δραστηριότητα της οποίας ενισχύεται εν μέσω πανδημίας, χάρης στο χαρτοφυλάκιο που διαθέτει σε ενώ στην τελευταία οικονομική χρήση (που περιλαμβάνει το πρώτο lockdown) διπλασίασε και την κερδοφορία της.\nΗ ζήτηση για προϊόντα προσωπικής υγιεινής και απορρυπαντικά λόγω πανδημίας έχει οδηγήσει σε έντονα ανοδική πορεία το τζίρο της Πρόκτερ & Γκάμπλ Ελλάς ΜΕΠΕ αλλά και την κερδοφορία. Ορισμένες, μάλιστα, από τις συγκεκριμένες κατηγορίες στη διάρκεια του πρώτου «απαγορευτικού» εμφάνισαν τριψήφια ακόμη και τετραψήφια ανάπτυξη στα δίκτυα των supermarket – όπως τα είδη προσωπικής υγιεινής και τα είδη για την φροντίδα του σπιτιού.\nΕπίσης στις προβλέψεις για τη νέα οικονομική χρήση 2020 – 2021 εκτιμάται ότι θα υπάρξει αύξηση της αξίας των πωλήσεών αλλά και διεύρυνση του μεριδίου στην αγορά.\nΣυγκέντρωση υπέρ του Δημήτρη Κουφοντίνα – Στους προσαχθέντες ο γιος του\nΑνατροπή στον ερασιτεχνικό αθλητισμό – Τα πρωταθλήματα που «αναπνέουν» ξανά\nΜελίνα Μερκούρη: η γυναίκα που λάτρευε τις κάμερες\nΝέες δηλώσεις Α. Κούγια: «Πρώτη φορά συναντώ υπόθεση χωρίς μάρτυρες» (Video)


ESET: Eξειδίκευση στην αντιμετώπιση του κυβερνοεγκλήματος - ESET: Exeidikefsi stin antimetopisi tou kyvernoegklimatos\n09:32 6/4/2017 - Πηγή: TechPress\nΟι ερευνητές της ESET βοήθησαν το FBI και όλες τις εμπλεκόμενες δικαστικές και κυβερνητικές αρχές στον εντοπισμό δικτύων που σχετίζονταν με τη δράση\nτης συμμορίας Ebury. Παράλληλα, βοήθησαν στη συλλογή δεδομένων για τον εντοπισμό των θυμάτων, ενώ ετοίμασαν και μια λεπτομερή τεχνική ανάλυση των δραστηριοτήτων της συμμορίας. Η εκστρατεία αυτή ονομάστηκε «Επιχείρηση Windigo». Όπως αναφέρεται στη σχετική έκθεση, οι κυβερνοεγκληματίες κατόρθωσαν να παραβιάσουν παγκοσμίως πάνω από 25 χιλιάδες Linux servers, στέλνοντας περισσότερα από 35 εκατομμύρια spam μηνύματα καθημερινά και αποσπώντας πληρωμές εκατομμυρίων δολαρίων με δόλιους τρόπους. Το αποτέλεσμα των συντονισμένων δράσεων ήταν η σύλληψη των υπευθύνων και πριν λίγες μέρες, ένας από αυτούς, ο Maxim Senakh, ομολόγησε την ενοχή του.\nΜετά από δεκαετή παρατήρηση, οι ερευνητές της ESET αποκάλυψαν τα ευρήματα τους σχετικά με το backdoor Carbon της συμμορίας Turla σε μια αναλυτική έκθεση. Γνωστή για την ικανότητά της να αλλάζει τα εργαλεία της από τη στιγμή που εκτίθενται, η συμμορία Turla διατηρεί το κακόβουλο λογισμικό της σε συνεχή ανάπτυξη, αλλάζοντας τα mutex και τα ονόματα αρχείων σε κάθε έκδοση. Το Carbon χρησιμοποιεί την ίδια μέθοδο, μετρώντας οκτώ ενεργές εκδόσεις τα τελευταία τρία χρόνια. Η μέθοδός του ξεκινά με το χρήστη να λαμβάνει ένα spear-phishing email ή να επισκέπτεται μία ήδη παραβιασμένη ιστοσελίδα, οπότε και εγκαθίσταται ένα backdoor — όπως το Tavdig ή το Skipper, για να ακολουθήσει η εγκατάσταση ενός δεύτερου backdoor, όπως το Carbon. Η πλήρης τεχνική ανάλυση του Carbon διατίθεται στο ειδησεογραφικό site της ESET WeLiveSecurity.com.\neset, eset, fbi, δραση, linux, spam, συλληψεις, maxim, malware, server, επηρεάζει, carbon, email, site, Καλή Χρονιά, βημα, εργαλεια, ονοματα, email, fbi, αυξηση, εκθεση, εκστρατεια, επηρεάζει, ιδια, εκδοσεις, μηνυματα, οκτω, συλληψη, τρια, carbon, server, linux, malware, maxim, μεθοδος, site, spam\nσαβουαρ βιβρ, τησ δικαιοσυνησ ηλιε νοητε, matt damon, mega patty\nΕπιμένει το ΔΝΤ: Eξειδίκευση των μέτρων αναδιάρθρωσης του ελληνικού χρέους\nEξειδίκευση μέτρων για το ελληνικό χρέος ζητεί το ΔΝΤ για να συμμετάσχει στο πρόγραμμα


«Το εμπάργκο να γίνει ευλογία», 24Sports & News\n«Το εμπάργκο να γίνει ευλογία»\n05 ΙΟΥΛΙΟΥ 2017 - 11:36\nΟ πρόεδρος του Εθνικού Άχνας ήταν καλεσμένος των συναδέλφων Γιώργου Παττίχη και Ονησίφορου Σταύρου. Ο Κίκης Φιλίππου αναφέρθηκε στην επιλογή του Γιώτη Εγκωμίτη για τον πάγκο της ομάδας καθώς και στις ευκαιρίες που θα δοθούν στους νεαρούς.\nΓια τον Εγκωμίτη:\n«Ήταν η θέση μας από την αρχή, αν θέλετε η πρώτη απόφαση που πήραμε για τον προπονητή. Δυστυχώς η πρώτη επαφή που είχαμε αν και ήταν θετικός μετά προβληματίστηκε για άλλους λόγους. Χθες είχαμε θετική κατάληξη και έτσι θα πάρει την τύχη της ομάδας στα χέρια του»\n«Το 85 τοις εκατό της ομάδας της περσινής έχει μείνει στην ομάδα. Σίγουρα έφυγαν κάποιοι ποδοσφαιριστές που μας έχουν βοηθήσει. Εδώ και κάποια χρόνια κτίζουμε μια ομάδα με μικρούς που έχουν άφθονο ταλέντο. Ο Γιώτης ξέρει αυτά τα παιδιά και αν και κάποιοι πιστεύουν ότι το εμπάργκο είναι κατάρα για τον Εθνικό στο τέλος μπορεί να εξελιχθεί σε ευλογία. Οι νεαροί πρέπει να αρπάξουν τις ευκαιρίες».\nΓια τους νεαρούς:\n«Αυτά τα παιδιά τα παρακολουθώ από κοντά, χθες μίλησα με τον γυμναστή αν τα παιδιά αυτά έχουν τις δυνατότητες να ανταποκριθούν. Ο γυμναστής μου είπε αυτά που περίμενα και εγώ και ότι τα εργομετρικά έχουν δείξει ένα φανταστικό αποτέλεσμα γι’ αυτά τα παιδιά. Έχουν τις δυνάμεις άρα γιατί να μην τις δείξουν μέσα στο γήπεδο. Ενθουσιαζόμουν όταν τους έβλεπα στη δεύτερη ομάδα, γιατί να μην δείξουν και στην πρώτη ομάδα τι μπορούν».\nΓια Κατσαράβα και Ζελάγια αν είναι μεγάλες απώλειες:\n«Σίγουρα είναι δύσκολο και δεν είναι τυχαίο ότι πήγαν σε μεγαλύτερες ομάδες. Ωστόσο υπάρχουν κάποιοι νεαροί που είναι παικταράδες και περιμένουν την ευκαιρία να την αρπάξουν. Θα δώσουν το άπαν των δυνάμεών τους αυτά τα παιδιά»\nΓια τα στοιχεία που έχει ο Εγκωμίτης:\n«Ήθελα να πιστέψει στον εαυτό του, έχει ένα πάθος και στοιχεία που μπορούν να βοηθήσουν την ομάδα. Δεν έχει να φοβηθεί τίποτε από κανέναν, αντιθέτως».\nΓια τις ευκαιρίες:\n«Είμαστε μια κλειστή κοινωνία, ακόμα και ο κόσμος μας το ζητά να δώσουμε ευκαιρία σε παιδιά που ασχολούνται από 10 χρονών στην ομάδα και στο τέλος χάνονται. Θα είναι καλό να δώσουμε ευκαιρία. Δεν έχουμε και άλλη επιλογή σαν σωματείο, δεν θα αντέξουμε αν δεν έχουμε ποδοσφαιριστές από την ακαδημία μας».\n«Κάποιες φορές είσαι αναγκασμένος να φέρεις ξένους λόγω του ότι το κάνουν οι άλλοι. Είμαι βέβαιος ότι με το πάντρεμα παλαιών και νέων ποδοσφαιριστών θα πετύχουμε κάτι καλό».\nΓια Χαραλάμπους και Μούσιτς:\n«Ο Μιχάλης Χαραλάμπους είναι ποδοσφαιριστής της ομάδας, ένα ταλέντο που δώσαμε στον ΑΠΟΕΛ, είναι γέννημα θρέμμα της ομάδας μας. Δυστυχώς δεν είχε τις ευκαιρίες όπως ήταν φυσιολογικό. Εδώ θα αρπάξει τις ευκαιρίες. Όσο αφορά τον Μούσιτς και αυτού ο πατέρας του ήταν παλαιότερα στον Εθνικό. Είναι παιδιά που τα ξέραμε τα πιστεύουμε και είμαστε σίγουροι ότι θα βοηθήσουν».\n«Το χειρίζεται αποκλειστικά ο πρόεδρος, ελπίζω ότι σύντομα θα έχουμε εξελίξεις, είναι ένα θέμα σοβαρό που έχει σχέση με την επιβίωση των σωματείων. Δεν υπήρξε καμιά φορά θέμα για το ΚΟΠ TV. Νομίζω κανένας δεν θέλει να χαθούν ομάδες από το πρωτάθλημα με μπροστάρη τον πρόεδρο».


Τρίτη, 24 Νοεμβρίου 2020 10:56:14 ΜΜ\nΑρχική›Διεθνή›Ειδήσεις›Brexit:Η Μέι ζητά ξανά τη στήριξη των βουλευτών στη συμφωνία\n23:15 - 20 Μαρ 2019 | Ειδήσεις\n«Αυτή η καθυστέρηση προσωπικά με λυπεί βαθύτατα», είπε η Μέι με δηλώσεις που έκανε σήμερα το βράδυ από την Ντάουνινγκ Στριτ σύμφωνα με το ΑΠΕ.\n«Με πάθος ελπίζω ότι οι βουλευτές θα βρουν ένα τρόπο να στηρίξουν τη συμφωνία που διαπραγματεύτηκα με την ΕΕ, μια συμφωνία που εκπληρώνει το αποτέλεσμα του δημοψηφίσματος και είναι η καλύτερη δυνατή συμφωνία και θα συνεχίσω να εργάζομαι μέρα νύχτα για να εγγυηθώ τη στήριξη» για αυτή τη συμφωνία, πρόσθεσε.\nΝωρίτερα σήμερα, η Μέι ζήτησε από την ΕΕ τρίμηνη παράταση του Brexit έως την 30ή Ιουνίου και οι Ευρωπαίοι ηγέτες αναμένεται να συζητήσουν το θέμα στην αυριανή Σύνοδο Κορυφής.\nΟ πρόεδρος του Ευρωπαϊκού Συμβουλίου Donald Tusk εκτίμησε ότι μια σύντομη χρονική παράταση του Brexit είναι πιθανή, αλλά υπό την προϋπόθεση ότι το βρετανικό κοινοβούλιο θα εγκρίνει την επόμενη εβδομάδα τη Συμφωνία Αποχώρησης του Ηνωμένου Βασιλείου από την Ευρωπαϊκή Ένωση.\nΣε διαφορετική περίπτωση, όπως είπε, "δεν θα διστάσει" να συγκαλέσει έκτακτη Σύνοδο. Ωστόσο, διατήρησε τις επιφυλάξεις του κατά πόσο η ημερομηνία της 30ης Ιουνίου θα μπορούσε να λειτουργήσει, λόγω «νομικών κωλυμάτων». «Η κόπωση του Brexit είναι ορατή και δικαιολογημένη», δήλωσε ο Tusk.\n«Πιστεύω ότι μπορούμε να λάβουμε υπόψη μας μια σύντομη παράταση, υπό τον όρο της έγκρισης της Συμφωνίας Αποχώρησης από την Βουλή των Κοινοτήτων», αναφέρει ο πρόεδρος του Ευρωπαϊκού Συμβουλίου και στην επιστολή του πρόσκλησης προς τους Ευρωπαίους ηγέτες.\n«Το ερώτημα παραμένει αναπάντητο για τη διάρκεια αυτής της παράτασης. Η πρόταση της πρωθυπουργού Μέι για την 30η Ιουνίου έχει τα πλεονεκτήματά της, αλλά εγείρει σειρά ερωτημάτων νομικής και πολιτικής φύσης», προσθέτει.


Είναι πολύ σημαντικό να λάβετε ανεξάρτητες συμβουλές από δικηγόρο όταν εμπλέκεστε με οποιονδήποτε τρόπο σε ποινικές διαδικασίες. Τα δελτία σας ενημερώνουν πότε και υπό ποιες συνθήκες δικαιούστε να εκπροσωπηθείτε από δικηγόρο. Επίσης, σας ενημερώνουν πώς θα σας βοηθήσει ο δικηγόρος σας. Αυτό το γενικό ενημερωτικό δελτίο θα σας ενημερώσει για τον τρόπο με τον οποίο θα βρείτε δικηγόρο και για τον τρόπο με τον οποίο θα καλυφθούν οι αμοιβές του δικηγόρου εάν δεν είστε σε θέση να το πληρώσετε.\nΈχετε απόλυτο δικαίωμα συνδρομής από δικηγόρο σε όλες τις περιπτώσεις. Μπορείτε να επικοινωνήσετε με τον δικηγόρο της επιλογής σας ή να επικοινωνήσετε με τον Δικηγορικό Σύλλογο του Λουξεμβούργου για να αποκτήσετε έναν κατάλογο δικηγόρων.\nΕλλείψει επιλογής ή όταν ο πρόεδρος του Δικηγορικού Συλλόγου κρίνει ότι η επιλογή σας είναι ακατάλληλη, εναπόκειται στον πρόεδρο του Δικηγορικού Συλλόγου να τον ορίσει. Ο δικηγόρος είναι υποχρεωμένος, εκτός εάν υπάρχει σύγκρουση συμφερόντων ή σύγκρουση συμφερόντων, να αναλάβει την εντολή που του έχει δοθεί.\nΕάν τεθείτε υπό κράτηση, μπορείτε να ζητήσετε από τον ανακριτή, κατά την έναρξη της διαδικασίας, να έχει τη δική σας πρωτοβουλία ή τον δικηγόρο της επιλογής σας.\nΜπορείτε να ζητήσετε νομική συνδρομή για τη νομική περίθαλψη και την υπηρεσία πληροφοριών ενώπιον των δικαστηρίων.\nΤο «Diekirch» και το Esch-sur-Alzette στο Λουξεμβούργο, την Diekirch και την Esch-sur-Alzette βρίσκονται στο Λουξεμβούργο:\nΛουξεμβούργο: Δικαστήριο, CR Building, L-2080, Λουξεμβούργο, Τηλ: 22 18 46\nΓια την Diekirch: ΕΤΕπ der ALER Kiirch, B.P.66 L-9201 Diekirch, Τηλ.: 80 23 15\nEsch-sur-Alzette (Esch-sur-Alzette): έδρα της Αντίστασης, L-4002 Esch/Alzette, τηλ.: 54 15 52\nΟι δικηγορικές αμοιβές είναι δωρεάν.\nΕάν δεν έχετε επαρκές εισόδημα για να υπερασπιστείτε τον εαυτό σας και να πληρώσετε δικηγόρο, δικαιούστε νομική συνδρομή.\nΑυτή η έλλειψη πόρων αξιολογείται σε σχέση με το εισόδημα και την περιουσία του προσώπου που απαιτεί τη συνδρομή και τα πρόσωπα που ζουν μαζί του στη νομική κοινότητα.\nΩς πρόσωπο του οποίου οι πόροι δεν επαρκούν, θεωρείται ότι δεν διαθέτετε οικονομικά μέσα που να υπερβαίνουν το ελάχιστο εγγυημένο από τον νόμο εισόδημα.\nΥπουργείο Δικαιοσύνης — Νομική συνδρομή


"Δεν ξέρω αν ήμουν αθώος τότε, αλλά…" | Κουτσομπολιό = gossip\nΔημοσίευση: Τρί, 06/18/2019 - 07:44\nΓια την καριέρα του στο σανίδι και στην τηλεόραση μίλησε στην Espresso και στην Δήμητρα Δάρδα, ο γνωστός ηθοποιός, Φώτης Σπύρος.\nΗ πρώτη τηλεοπτική εμφάνιση;\nΣτους «Δύο ξένους». Με είχαν δει ο Αλέξανδρος Ρήγας και ο Δημήτρης Αποστόλου στο μιούζικαλ «Grease» των Jill Jacobs και Warren Casey, με τον Μάριο Φραγκούλη. Τότε πέρασε από το θέατρο Βέμπο όλη η Ελλάδα! Ήμουν πολύ καλός στον ρόλο μου… και το λέω με ταπεινότητα.\nΣτη σειρά υποδυθήκατε τον Φώτη, έναν φοιτητή του Νίκου Σεργιανόπουλου. Πώς ήταν η συνεργασία μαζί του;\nΥπέροχος άνθρωπος. Ένας πρίγκιπας, ευαίσθητος, με χιούμορ και εξαιρετικός ηθοποιός. Δεν ξέρω αν ήμουν αθώος τότε, αλλά δεν είδα ποτέ αδιάβαστο ή σε κακή κατάσταση στα γυρίσματα.\nΕκεί γίνατε κολλητοί φίλοι με την Άβα Γαλανοπούλου. Κάνετε ακόμα παρέα, μετά την προσωπική περιπέτειά της;\nΤην αγαπώ πολύ, είναι εξαιρετικό παιδί και ηθοποιάρα. Δεν γνωρίζω για την περιπέτειά της τίποτα περισσότερο από όσα γνωρίζει ο κόσμος. Η Άβα έχει επιλέξει τη μοναχικότητα, μέχρι να ανακτήσει τις δυνάμεις της για να επιστρέψει και να σαρώνει. Είναι φίλη μου για πάντα.


Ένα νέο μνημόνιο υπεγράφη την προηγούμενη εβδομάδα, αυτήν τη φορά μεταξύ της ομοσπονδίας πρακτόρων του ΟΠΑΠ και της Ελληνικά Λαχεία, έπειτα από αρκετές ημέρες τεταμένων σχέσεων με αφορμή τις προμήθειες για το Σκρατς, το νέο στιγμιαίο λαχείο.\nΗ ομοσπονδία των πρακτόρων (ΠΟΕΠΠΠ) αναγκάστηκε να βάλει νερό στο κρασί της καθώς έβλεπε χιλιάδες μέλη της (περισσότερα από 1.500 μέχρι τα μέσα της εβδομάδας) να διαθέτουν το Σκρατς, παρά τις προτροπές για αποχή από το νέο παιχνίδι.\nΤο μνημόνιο, που φέρει τις υπογραφές του προέδρου της ΠΟΕΠΠΠ Κ. Τοπτσίδη και του επικεφαλής του ΟΠΑΠ Κ. Ζίγκλερ, προβλέπει πως οι προμήθειες θα παραμείνουν στο 8% για τον πρώτο χρόνο λειτουργίας του νέου λαχείου, ενώ στη συνέχεια θα υπάρξει συζήτηση με βάση το εμπορικό αποτέλεσμα του Σκρατς. Έτσι και η ομοσπονδία εμφανίζεται να «κερδίζει κάτι», αλλά και η νέα διοίκηση του ΟΠΑΠ διατηρεί το δικαίωμα, όπως είχε επιδιώξει από την αρχή, να καθορίζει η ίδια την εμπορική πολιτική των νέων παιχνιδιών.\nΣτην ΠΟΕΠΠΠ υποστηρίζουν πως με το μνημόνιο διασφαλίζεται η «καλόπιστη και ουσιαστική διαβούλευση εφόσον τεθεί θέμα αλλαγής προμήθειας» από την Ελληνικά Λαχεία.\nΣύμφωνα με παράγοντα της ομοσπονδίας, η διοίκηση του ΟΠΑΠ διατηρεί το δικαίωμα να συζητά την πολιτική προμηθειών για τα νέα παιχνίδια, αφού παρουσιάσει στους πράκτορες στοιχεία που αποδεικνύουν την ανάγκη νέας σύμβασης με νέους όρους.\nΗ υπόθεση του Σκρατς δείχνει, πάντως, πως η νέα διοίκηση του ΟΠΑΠ πέρασε με επιτυχία την πρώτη δοκιμασία στις σχέσεις με το δίκτυο των πρακτόρων, εν όψει των σοβαρών αλλαγών που φέρνει η εισαγωγή νέων παιχνιδιών, με έμφαση στα VLTs.